Lehen urtea izan du Munduko Kopan lehiatzen eta gustura da Ander Iñarra (Lezo, 1991) aurten eman duen mailarekin: Migu Run World Series Classicen 10. postua lortu du\nAnder Iñarra (Utzita)\nActualizado a 18-10-2018 07:00\nLehen urtea izan du Munduko Kopan lehiatzen eta gustura da Ander Iñarra (Lezo, 1991) aurten eman duen mailarekin: “Duela hiru urte hasi nintzen mendian eta lehen urtean erdi lesionatua ibili nintzen, iaz ere bai eta aurten pozik nago ez dudalako lesiorik izan eta urte konpletoa egin dudalako. Gorputzak ondo erantzun dit eta batez ere hori baloratzen dut”, adierazi du.\nMigu Run World Series Classicen lortu duen 10. postua kontutan hartzekoa da, Kilian Jornet eta Remi Bonnet aurreratu egin zaizkio azken unean, baina ez dio garrantzia handiegirik ematen horri, konforme dago eskuratutakoarekin: “Puntu gutxiko aldea atera didate sailkapenean, kontua da ni baino lasterketa gutxiago lehiatu dituztela eta hala ere pasa egin nautela”, onartu du barrez.\nPostuak postu, planetako hainbat txoko ezagutzeko baliatu du 2018. urtea. Lasterketa guztiek “zerbait” daukatela azpimarratu du, “ezinezkoa” dela denak konparatzea: “Zegama ikusgarria da daukagun afizioarengatik. Sancti Espiritun eta Aizkorrin hazi egiten zara, niri oilo-ipurdia jarri zitzaidan, oso emozionatuta nengoen. Livignon adibidez oso mendi alpinoak, sekulako bistak, ibilbide oso teknikoa… Bestetan batzuetan distantzia, paisaia edo dena delakoa. Zaila da batekin geratzea”, aitortu du zintzo.\nDenboraldia amaitzear dauka, baina lanak jarraitu egiten du. Asteburuan Italian lehiatzen aritu ondoren, astelehen arratsaldean lanerako bidea hartu zuen Iñarrak: “Ez gara honetatik bizi. Astelehenetik ostiralera denak bezala lanera goaz, nire kasuan elikadura enpresa batean mantenu lanetan aritzen naiz”. Lehiatu eta postu txukunak ateratzea polita da, baina lanetik deskonektatzeko ere “primeran” datorkio mendia: “Bakartasun horren bila joaten naiz askotan, mendian askoz lasaiago egoten naiz”.\nLezokoa da Ander eta Jaizkibel gertu dauka, bertan entrenatzen du, bere txokoan: “Desnibel gutxi dauka baina paraje politak, asko gustatzen zait itsasoa bertan daukazulako eta bistak asko aldatzen direlako”. Jaizkibelen gora eta behera ibilita, Munduko Top 10ean sartu da Iñarra.\nTop 10 Munduko Kopan\nMigu Run World Series Classic sailkapenean Euskal Selekzioko bi euskal korrikalarik amaitu dute lehen hamarren artean: Oihana Azkorbebeitia 6. izan da eta Ander Iñarra 10.a. Munduko Kopa hau mundu osoko hamar lasterketak osatu dute, tartean Zegama-Aizkorri mendi maratoiak, eta korrikalari bakoitzak lortutako bost emaitza onenak hartu dira aintzat azken sailkapena osatzerakoan.\nHauek izan dira Iñarraren posturik onenak: 4. Matterhorn Ultraks (Suitza); 5. Buff Epic Trail 42K (Katalunia); 6. Livigno Sky Marathon (Italia); 14. Sky Race Comapedrosa (Andorra); 17. Zegama-Aizkorri (Gipuzkoa); 17. Limone Sky Race (Italia).\nKirol maila igotzen ari da mendi-lasterketetan eta emaitza onak ateratzea kosta egiten da: “Hiru urte bakarrik daramatzat, gauza asko ikasi behar ditut oraindik”, dio 27 urteko korrikalariak. Izan ere, jende gaztea mendian ikustea geroz eta ohikoago bilakatzen ari da: “Kantitatea igotzen bada, kalitatea ere igoko da, gazte asko ikusten dira korrika”.\nDenboraldia ez du oraindik bukatutzat eman. Atseden hartu aurretik Leyre Trail egingo du asteburuan, ondoren urte bukaerara arte atseden hartzeko. Datorren urteari begira, “aurtengoa bezalako” denboraldi bat osatu nahi luke 2019an: “Ea ze egutegi jartzen duen ISFek eta horren arabera lasterketa bat edo beste egingo dut”.\nEuskal Selekzioarekin lehiatzen\nEuskal Selekzioarekin lehiatu ahal izatea aukera aparta dela uste du Iñarrak: “Oso eskertua nago, pribilegiatu bat sentitzen naiz ez dagoelako edozeinen eskura”. Atzerriko lasterketen bidez leku ezberdinak ezagutzeko aukera da selekzioak ematen dion abantailetako bat: “Munduko kopan ibilita lekuan lekuko espezialitateak bizitzea, hango kultura, jendea, harremanak, komunikazioa… Oso aberasgarria da zentzu guztietan”, dio Iñarrak.\nIgeriketa, bizikleta eta asfaltoan korrika egiteari utzi eta mendira pasa zen: “Triatloiak denbora asko eskatzen du entrenatzeko, asko mimatu behar duzu. Estresatu antzean ibili nintzen garai batean eta kirol bakarra egitea erabaki nuen orduan. Probatu, gustatu eta aurrera” Aurrez, denetarik egiten zuen lezoarrak triatloian, sprint distantziak, Olinpikoak, eta Ironman bat ere bai: “Zurichen 9:52 egin nuen 23 urterekin, ondo dago hamar ordutik jaistea”.\nComenta leer comentarios noticia Ander Iñarra, Jaizkibeletik mundura


Motza Etxea - Ayuntamiento de Villava / Atarrabiako Udala\nAurrealde errenazentista duen eraikin bitxi hau, garai batean “Palacio de Andosilla” izenez ezagutua, 1558. urte inguruan izan zen eraikia Pedro de Andosilla “Nagusia” Gorteko Ofiziala eta Atarrabiako Almirantea zenaren aginduz. Ateak gordetzen duen diamante itxurako dobelarridun puntu erdiko arkuan datza, hau dena plinton baten gainean dauden ildaskadun bi zutabetan kokaturik, eta Andosillarren armarria gordetzen duen frontoi batekin burutzen delarik.\nEraikitzailea eta honen emaztea, Francisca de Solchaga, atearen bi aldetako medailoietan ageri dira.\nAndosillarrek, hiriko almirante ziren neurrian, zenbait pribilegio zituzten ekitaldi erlijiosoetan; honen ondorio izan daiteke Aralargo Mikel Doneak Nafarroan zehar egiten duen erromesaldian Atarrabiara heltzen denan gaua Motza Etxean igarotzeko ohitura.


Urtarrilak 8: tren zerbitzuan ordutegi berriak indarrean sartuko dira | Euskotren\nUrtarrilak 8: tren zerbitzuan ordutegi berriak indarrean sartuko dira\nHasiera :: Urtarrilak 8: tren zerbitzuan ordutegi berriak indarrean sartuko dira\nAstelehenean, urtarrilaren 8an, sartuko dira indarrean aldaketak dituzten ordutegiak Euskotreneko hainbat lineatan. Berrikuntza nagusia astegunetako maiztasuna handitzea izango da, tren zerbitzuak eskainiz 15 minutuz behin Lasarte – Irun-Lasarte (E2) tartean eta Lezama - Kukullaga/Etxebarri – Lezama (E3) tartean.\nAstelehenean indarrean sartuko diren ordutegi aldaketa nagusiak hauek izango dira:\n• E2 Lasarte – Hendaia: lanegunetan handitu egingo da trenen maiztasuna Lasarte – Irun tartean. 15 minutuz behingo zerbitzua eskainiko da bi noranzkoetan jardunaldi osoan, 30 minutuz behin zirkulatuko duten azkenengo trenen kasuan izan ezik. Larunbat goizetan trenek 30 minutuz behin zirkulatuko dute, eta arratsaldetan 15 minutuz behin.\n• E3 Kukullaga/Etxebarri – Lezama: astegunetan maiztasuna hobetu egingo da eta 15 minutuz behingoa izango da, jardunaldiko azkenengo trenen kasuan izan ezik (30 minutuz behin). Larunbat, igande eta jaiegunetan 30 minutuz behingo zerbitzua eskainiko da. Aldaketa horiek bi noranzkoetan izango dute eragina.\n• E1 Bilbo/Matiko – Donostia/Amara: 22:44an Debatik Amarara abiatzen zen zerbitzua desagertu egingo da, eta azkenengoa 21:44koa izango da. Amaratik Debara irtengo den azken trena 20:50ekoa izango da, 21:50ekoa Zumaiaraino baino ez baita helduko. Bilbo-Durango lanegunetako hainbat zerbitzu zuzenak ere kenduko dira.\n• Metroaren 3. linea (Kukullaga/Etxebarri – Matiko): ostiraletan eta jai bezperetan goizaldeko 02:00ak inguru arte egongo dira trenak.\n• E4 Bilbo/Atxuri – Bermeo: desagertu egingo dira 15:59ko Gernika – Atxuri eta 15:14ko Atxuri-Bermeo tren zuzenak. Goizeko zerbitzu zuzenek orain arte bezala jarraituko dute.\n• Geltokiak eta geralekuak\n• Telefono zenbakia: 944 333 333\n• Web orria; www.euskotren.eus\n• Twitter: @euskotrenEJGV\n• Euskotreneko APP ofiziala\nMatiko - Amara\nHendaia - Lasarte\nE4 Atxuri - Bermeo- Atxuri\nLezama -Kukullaga Etxebarri - Lezama\nMatiko - Kukullaga Etxebarri - Matiko


Leader eremuko landa-inguruko udalerrien ekonomia sustatu, garatu eta dibertsifikatzeko laguntzak\nIrailaren 3an argitaratu dituzte Euskal Herriko Agintaritzaren Aldizkari 2015-2020 aldirako EAEko Landa Garapeneko Programaren esparruan onartu ziren Leader eremuko landa-inguruko udalerrien ekonomia sustatu, garatu eta dibertsifikatzeko laguntzak. oinarri arautzaileak eta 2020ko deialdia. Ekonomiaren Garapen eta azpiegitura Sailaren ekimenez bideratutako deialdiaren testu osoa esteka_honen_bidez\nDeialdi honen xede dira jarraian zehazten diren lerro hauek:\nEnpresak sortu, handitu eta modernizatzeko laguntzak.\nBesteren kontura kontratatzeko laguntzak.\nUdalerrien azpiegiturak eta oinarrizko zerbitzuak egin eta berritzeko laguntzak.\nEpea: Eskaerak aurkezteko epea 2020ko urriaren 2ean amaituko da.\nHAZI fundazioak 2020ko 2. seihilabeteko formakuntza etengabeko eskaintza atera du\nHAZI fundazioak 2020ko 2. seihilabeteko etengabeko formakuntza eskaintza atera du. Hurrengo estekan dago informazio guztia: https://www.hazi.eus/es/formacion.html\nBesteak beste, geroz eta ohikoagoak eta beharrezkoak diren sinadura eta ziurtagiri elektronikoei buruzko webinar bat egongo da, 2 ordukoa eta dohan.\nUrriak 28an izango da.\nIzena emateko --> https://fpe.hazi.eus/buscador/verCurso.asp?curso=medios-de-identificacion-electronica-firmas-y-certificados-admitidos&id=eu&Ncurso=649701593\nKontrol biologikoko organismoen eta feromonen erabilera sustatzeko diru-lagutzak 2020\nEkonomia Sustapeneko, Turismoko eta Landa Inguruneko Departamentuko foru diputatuak 2020ko landareen izurriteen eta gaixotasunen aurka kontrol biologikoko organismoen eta feromonen erabilera sustatzeko diru laguntzen 2020ko deialdia onartu du 409 LI/2020ko Foru Aginduaren bidez (esteka).\nForu honen oinarri arautzaileak, 2017ko oinarri_arautzaileetan kontsultatu daitezke.\nBesteak beste, oinarri hauetan honako hau aipatzen da:\n3. Diruz lagundu ahal izango dira landaketen babes fitosanitariorako erabilera duten kontrol biologikoko organismoak, kolorezko tranpak eta feromonak, baldin eta bere helburua landaketaren defentsa fitosanitarioa bada. Elementu horiek ondorengo erregistro hauetakoren batean inskribatuta egon beharko dira:\n— Babes fitosanitarioko baliabide batzuen erregistroa, 2014ko azaroaren 14ko 951/2014 Errege Dekretuak arautua.\n— Produktu Fitosanitarioen Erregistro Ofiziala.\n— Erostean salbuespenezko baimena duten produktuak, 1107/2009 Erregelamenduaren 53. artikuluaren arabera. Diruz lagunduko dira produktu fitosanitarioak biltegira tzeko armairuak, betiere 2012ko irailaren 14ko 1311/2012 Errege Dekretuaren 40. artikuluan ezarritako baldintzak betetzen badituzte. Ez da diruz lagunduko aipatutako babes fitosanitariorako produktuak erostean sortutako BEZa, ezta produktu horiek erostean sortutako zergak edo tasak ere.\n4. Subentziona daitekeen gutxieneko gastua 300 euro da.\nEskaerak aurkezteko epea eta tokia\nEskaerak, organo eskudunak onartutako ereduaren arabera, ustiategiari dagokion Eskualdeko Nekazaritza Bulegoan aurkeztu beharko dira Gipuzkoako ALDIZKARI OFIZIALEAN deialdia argitaratzen den egunetik (abuztuak 27) 15 laneguneko epean. Aurkezteko epea larunbata, igandea edo egun baliogabea bada, epea hurrengo egun baliodunera pasatuko da\n<< Lehena < Aurrekoa 1 2 3 4 5 6 7 8 9 10 Hurrengoa > Azkena >>\nEmaitzak 9 - 12 Guztira: 98


2010 Ekaina | Katebegia\nData honetan egindako artikuluak: Ekaina, 2010\teka28\nLarrun mugarik gabeko pentsamendu aldizkaria izateko helburuz jaio zen. Pentsamendua sortzen laguntzen al digu baina?\nHalako itaunik egin ohi diot nire buruari aldian-aldian. Ez naiz bakarra, uste dut.\n“Pentsamendua krisian dago” esan nuen orain dela gutxi Erredakzio kideen artean, eta gurean Slavoj Zizek berriki elkarrizketatu duen egile gaztea “jazarri” zitzaidan. Agian ez nuen halaxe azaldu ere, hitz horiekin eta ondo azaldu, alegia.\nNik “gure” Larrun 300...\n“Gure” Larrun aldizkariak bi aro izan ditu: lehenak 1985etik 1995era iraun zuen. Bigarrenak 1999tik gaur arte.\nLarrun 1. zenbakian Eustakio Mendizabal Txikia Larrun mendi tontorrean agertzen da, largabistak eskuetan dituela. “ETAko militante historikoa. Abertzale belaunaldi baten mitoa” zioen goiburuak.\nAste honetan kaleratuko da Larrun 144. zenbakia. Berean, besteak beste, ETAren amaieraz mintzatzen da.\nAzken lau urteetan Larrun gehigarria lantzea egokitu zait ,...\nBizitza Enea eta Literatura Baitha\nUdaberria heldu ez –ez osotoro bederen– ezta bedatsea ere, alta bada, Larrepetiten egilea, Pello Lizarralde, menturatu zaigu Hendaiara VI. Literaturaren Menturan mintzaldiaren karietara.\nLarrepetitekin heldu zen Lizarralde, Abelekin alegia, baita Joxe ijitoa eta Lainez-ekin ere, ezinbestean hirurekin etorri ere.\nZortzi urte luze dira Larrepetitek jauzi egin zuela literaturaren eremura. Larrepetit nola halaxe edo halatsu dabil Lizarralde ere....\nGauzen izateaz edo…\nPosted in (C)politika, (D)kulturgintza, Artea\n… edo izakarien jatorriaz… edo…\n“De Rerum Natura latinezko poema epikoa da. Hexametro daktilikoa jarraituz idatzita dago, sei liburukik osatzen dute eta fisika epikurearra du ardatz nagusi. Atomismoaren printzipioak azaltzen ditu; buruaren eta arimaren izaera; zentzumena eta pentsaera; munduaren garapena eta haren fenomenoak; zeruko zein lurreko hainbat fenomeno azaltzen ditu ere bai…”. Arraioa eta arranopola!\nHori irakurri ondoren, nire burmuin eskasak...


Lurrazalaren funtzioa gaztan | Consumer\nLurrazalaren funtzioa gaztan\nEstaldura naturalek gazta-mota desberdinak bereizten dituzte, eta artifizialek, berriz, babestu eta hezetasuna kontrolatzen dute.\narabera: Osteguna, 2010eko apirilaren 29a\nIrudia: Javier Leiva\nGazta-barietate ugari daude. Beren artean oso desberdinak diren ezaugarri espezifikoak dituzte, eta kontuan hartu behar dira erosketan eta kontserbazioan manipulatzeko neurri egokiak aplikatzeko. Berezitasun horietako bat lurrazala da, gazta babesten duena, eta ez du konkor, haustura, arraildura edo lizunik izan behar, azal lizuneko barietateen kasuan izan ezik. Estaldura hori naturala edo artifiziala izan daiteke. Azken kasu horretan, hezetasuna eta heltze-baldintzak kontrolatzeko, mikroorganismoetatik, kolpeetatik edo kalteetatik babesteko eta itxura jakin bat lortzeko egiten da.\nAzal natural eta artifizialak\nModu naturalean sortzen den azalak bereizten ditu gazta motak. Horietako bat ingurune kontrolatuetan lehortzean garatzen da. Gaztaren barnealdeko pasta berak osatzen du, baina osaera aldatu egiten da heltze-prozesuan gertatzen diren erreakzioen ondorioz. Azal natural hori lehortze-denboraren araberakoa izaten da, eta, askotan, landu bitartean garbitu edo eskuilatu egin behar izaten da. Zapore mikatza izaten du, eta, batzuetan, lizunez estaltzen da heltze-prozesuan (azal kiribilduko gazta). Bestalde, urarekin, garagardoarekin, ardoarekin edo gatzunarekin bainatzen diren gaztek kolore bereziko azala dute, koipetsua eta usain handikoa, oso gutxitan kontsumitzen dena.\nKasu batzuetan, estaldura artifiziala da, eta borondatez jartzen da babesteko. Hainbat materialetakoak izan daitezke, eta batzuk naturalak badira ere, hala nola argizaria edo landare-estraktuak, beste batzuk sintetikoak dira, plastiko jakin batzuk esaterako. Estaldura heltze-prozesuaren aurretik edo prozesu horretan egiten denean, helburu nagusia hezetasuna eta heltze-baldintzak kontrolatzea da. Ondoren egiten bada, helburua da mikroorganismoetatik edo bestelako kutsatzaileetatik babestea, bai eta garraiatzean eta banatzean kolpe edo kalteetatik ere. Azken kasu horretan, estaldura ere egiten da itxura jakin bat emateko (kolorea, testura…).\nGaztak estaltzeko polisakarido naturalak erabiltzeak mikroorganismo patogenoak sortzeko aukera murrizten du.\nGaztetarako estaldura ez-sintetikorako beste aukera bat, Minhoko Unibertsitateko (Portugal) ikertzaileek garatua, polisakarido naturalak erabiltzeko aukera zabaldu zuen, etorkizunean materialak egiteko, azal artifizial gisa erabiltzen den plastikoaren ordez. Aukera hori nabarmentzen da kostu ekonomiko txikia duelako eta balio ekologiko handia duelako; beraz, ikerketaren ardatza izan zen gazta erdiuratuan hiru polisakarido erabiltzeko aukera, ohikoak ez diren iturrietatik lortuak: galaktomanoa, leguminoso batetik datorren heteropolisakarido bat; kitosana, pelikulak osatzeko polisakarido natural biodegradagarria; eta agarra, alga batetik datorrena. Polisakarido horiek estaldura gisa nola erabiltzen diren aztertzeko, gaztaren iragazkortasuna neurtu zen, estaldurekin zenbat oxigeno, ur eta karbono dioxido sartzen den zehazteko.\nAzterketan, polisakaridoen antzeko ehunekoak zituzten prestakinak erabili ziren. Propietate onenak eman zituen soluzioa galaktomanoaren %1,5, glizerolaren %2 eta arto-olioaren %0,5 izan zen. Gainera, egiaztatu zen estaldura horren bidez nabarmen murrizten dela produktuaren lizuna hainbat tenperaturatan, eta horrek elikagaiaren bizitza erabilgarria luzatzen du, hainbat biltegiratze-tenperaturatan heldu ondoren. Aukera horrek kalitate handiagoa, balio-bizitza luzeagoa eta mikroorganismo patogenoak sortzeko aukera txikiagoa ekarriko luke.\nEspainiako legediak, gaztetarako Kalitate Arauan, estaldura-materialak eta gainazal-tratamenduak erabiltzeko aukera ematen du: oliba-olioa eta jateko beste landare-olio batzuk gazta onduetarako, piperrautsa, piperbeltza, landare aromatikoak, ardoa eta sagardoa, argizariak, parafinak, material polimerikoak koloratzaileekin edo gabe, eta berariaz prestatutako olio mineralak eta kea ketzeko prozesuan.\nGazta freskoak edo bigunak oso galkorrak dira eta mikroorganismo patogenoak kutsa ditzakete. Kontu handiz ibili behar da, bai erosteko unean, bai garraiatzeko unean, hotz-katea eten gabe, bai hozkailuan kontserbatzeko eta kontsumitzeko garaian, fabrikatzaileak ezarritako epeetan. Elikagai hori listeriosi-kimuekin, malta-fiebreekin edo bruzelosiarekin, salmonellarekin eta E. coli-ren aldaera patogenoekin lotu izan da.\nPastak ere uniformea izan behar du, bai eta zuloen banaketa ere, baldin badaude. Tenperatura- eta hezetasun-baldintzak funtsezkoak dira gazta ongi kontserbatzeko. 5 °C eta 10 °C arteko tenperaturan biltegiratu behar da, gazta motaren arabera, %85 eta %90 bitarteko hezetasun altuarekin, eta, ahal dela, leku aireztatuan.\nPolisakaridoak hiru sakarido sinplek edo gehiagok osatutako karbohidratoak dira, hau da, azukre kate luze antzeko bat. Kasu gehienetan, ez dira uretan disolbatzen eta ez dute zapore gozorik izaten, baina beren tamaina handiaren eta pisu molekularraren ondoriozko beste propietate batzuengatik nabarmentzen dira. Propietate horiek egitura-funtzioa, erreserba-funtzioa edo defentsa-funtzioa ematen diete, goma naturalen kasuan bezala. Polisakarido batzuk ezagunak dira, hala nola zelulosa edo almidoia, baina ez dira bakarrak. Talde horretan sartzen dira, halaber, kitosana edo galaktomanoa, bere egituran bi monosakarido-mota edo gehiago dituen heteropolisakaridoa.\nazal estaldurak gazta naturales-eu polisacáridos-eu


Gauzei ematen zaien erabilera askotan urria dela pentsatzen hasiak gara. Gauzak erosi, behin eta helburu baterako erabili eta zakarrontzira bota egiten ditugu. Baina, azken hilabeteotan, agian krisiak eraginda, gauza batek erabilera bakar bat duela pentsatzetik erabilera anitz ematera pasa izan gara . Jendearen irudimena “mugagabea” da eta denok barruan McGiver bat dugula esan dezakegu lotsatu gabe.\nArgazkiek argi eta garbi adierazten diguten moduan, erosketarako orgari eman ahal zaizkion erabilerak orijinalak eta dibertigarriak izan ahal dira.\nHorregatik, erosterako orgari, ohiko erabileratik at, zein erabilera emango zenioketen zerrendatzea proposatzen dizuegu segidako komentarioetan.\nEgilea: EUSKERABILI EUSKAL ordua: 17:58\nEtiketak: Erosketak, Merkatalguneak\nJaietan karrera batzuk erabili ahal dira.


船en ahoskatzea: nola ahoskatu 船 Japoniera, Mandarinera, Taishanera, Kantonera, Gàn txinera, Txinera ertain, Mǐn txinera, Hakka, Min nan, Wu txineran\nNola ahoskatu 船\n船en ahoskatzea hemen Japoniera [ja]\n船n ahoskera Ahoskatu duenak: strawberrybrown (Japonia, Emakumezkoa)\n船n ahoskera Ahoskatu duenak: molio (Japonia, Emakumezkoa)\n船n ahoskera Ahoskatu duenak: shamytam206 (Japonia, Gizonezkoa)\n船n ahoskera Ahoskatu duenak: akitomo (Japonia, Gizonezkoa)\n船n ahoskera Ahoskatu duenak: chiharu (Japonia, Emakumezkoa)\n船n ahoskera Ahoskatu duenak: kaoring (Japonia, Emakumezkoa)\n船n ahoskera Ahoskatu duenak: JunkoHanabi (Japonia, Emakumezkoa)\n船n ahoskera Ahoskatu duenak: MerryMoric (Japonia, Gizonezkoa)\n船n ahoskera Ahoskatu duenak: monekuson (Japonia, Gizonezkoa)\nHobetu dezakezu? Zure ahoskatzea desberdina da? Ahoskatu 船 Japonieran\nPartekatu 船-ren ahoskera Japonieran:\n船en ahoskatzea hemen Mandarinera [zh]\n船n ahoskera Ahoskatu duenak: xinghua (Txina, Emakumezkoa)\nHobetu dezakezu? Zure ahoskatzea desberdina da? Ahoskatu 船 Mandarineran\nPartekatu 船-ren ahoskera Mandarineran:\n船en ahoskatzea hemen Taishanera [tisa]\n船n ahoskera Ahoskatu duenak: _hzw (Txina, Gizonezkoa)\nHobetu dezakezu? Zure ahoskatzea desberdina da? Ahoskatu 船 Taishaneran\nPartekatu 船-ren ahoskera Taishaneran:\n船en ahoskatzea hemen Kantonera [yue]\n船n ahoskera Ahoskatu duenak: diniskachonchan (Macao, Gizonezkoa)\n船n ahoskera Ahoskatu duenak: CPEG (Hong Kong, Gizonezkoa)\nHobetu dezakezu? Zure ahoskatzea desberdina da? Ahoskatu 船 Kantoneran\nPartekatu 船-ren ahoskera Kantoneran:\n船en ahoskatzea hemen Gàn txinera [gan]\n船n ahoskera Ahoskatu duenak: MAHAMAHA111 (Txina, Gizonezkoa)\n船n ahoskera Ahoskatu duenak: kennumon (Txina, Gizonezkoa)\n船n ahoskera Ahoskatu duenak: xx3236845 (Txina, Emakumezkoa)\n船n ahoskera Ahoskatu duenak: zgb123zgb (Txina, Gizonezkoa)\n船n ahoskera Ahoskatu duenak: xby66888 (Txina, Gizonezkoa)\nHobetu dezakezu? Zure ahoskatzea desberdina da? Ahoskatu 船 Gàn txineran\nPartekatu 船-ren ahoskera Gàn txineran:\n船en ahoskatzea hemen Txinera ertain [ltc]\n船n ahoskera Ahoskatu duenak: Kawdek (Estatu Batuak, Gizonezkoa)\nHobetu dezakezu? Zure ahoskatzea desberdina da? Ahoskatu 船 Txinera ertainn\nPartekatu 船-ren ahoskera Txinera ertainn:\n船en ahoskatzea hemen Mǐn txinera [cdo]\n船n ahoskera Ahoskatu duenak: kakakaukau (Txina, Gizonezkoa)\nHobetu dezakezu? Zure ahoskatzea desberdina da? Ahoskatu 船 Mǐn txineran\nPartekatu 船-ren ahoskera Mǐn txineran:\n船en ahoskatzea hemen Hakka [hak]\n船n ahoskera Ahoskatu duenak: gonghak (Txina, Gizonezkoa)\nHobetu dezakezu? Zure ahoskatzea desberdina da? Ahoskatu 船 Hakkan\nPartekatu 船-ren ahoskera Hakkan:\n船en ahoskatzea hemen Min nan [nan]\n船n ahoskera Ahoskatu duenak: 690518207 (Txina, Gizonezkoa)\nHobetu dezakezu? Zure ahoskatzea desberdina da? Ahoskatu 船 Min nann\nPartekatu 船-ren ahoskera Min nann:\n船en ahoskatzea hemen Wu txinera [wuu]\n船n ahoskera Ahoskatu duenak: njim (Txina, Gizonezkoa)\nHobetu dezakezu? Zure ahoskatzea desberdina da? Ahoskatu 船 Wu txineran\nPartekatu 船-ren ahoskera Wu txineran:\nAusazko hitza: 愛してる, イケメン, ビール, ラーメン, Ohayo\nEskatu ahoskera berri bat Ahoskatzea hemen: Gàn txinera Hakka Japoniera Kantonera Mandarinera Min nan Mǐn txinera Taishanera Txinera ertain Wu txinera


Proiektu eta Artikuluak - Terapiagestalt\nNorberaren premian eta eskarian eta/edo terapeutek proposatzen ditugun proposamenetan oinarrituta, norberaren ezaugarriak banaka eta taldeka aztertu eta garatzeko taldeko espazio terapeutikoa da. Horretarako, ikuspegi gestaltiko batetik norberaren esperientzian oinarritutako ikaskuntza bultzatuko dugu eta gestalt terapiaren oinarrizko printzipioetara hurbilduko gara horiek …\nGorputz Terapiako Taldea\n18 urria, 2020\nGorputz terapia hau ikuspegi gestaltiko eta integratibo batean oinarritzen da. Gorputz- atentzioaren garapenean oinarrituz, hau da, sentsazioak hautemateko ahalmena, tentsio-erlaxazioa, emozio, pentsamendu eta beraien desblokeoa,… gorputz kontzientzia eta norbere sostengua areagotzea du helburu. Hortaz, norbere burua eta gainerakoekin harremantzeko gaitasuna …\nTalde honen helburu nagusia parte hartzaileak beraien buruekin eta gainerako pertsonekin duten harremanen inguruko kontzientzia areagotzea da. Hau da; nolako balorea ematen dieten beraien buruei, beraien beharrizanak asetzen dituzten edo ez, nola sentitzen diren harremanean, eskatzeko gaitasuna badute, mugak jartzen …\nBIZITZAK PENA MEREZI DUELAKO Dolua naturalki martxan jartzen da galera bat bizi dugunean, bai maite dugun pertsona bat hil delako, bai funtsezko aldaketa bat bizi dugulako; harreman haustea, istripua, gaixotasuna, herrialde aldaketa, lana galtzea, etab. Doluak berak hainbat emozio eta …\nMaiatzean Onlineko Gestalt Tailerra martxan jarri genuen jakin gabe noiz elkartu ahalko giñen bulegoan berriz ere. Ekainean, aldiz, Gestalt Tailerra modu PRESENTZIALEAN egitea erabaki dugu. Gestalt terapian harremana oso garrantzitsua da, eta nahiz eta babes neurriak hartuko ditugun (pertsonen arteko …\nBEHARRIZANAK ARDATZ DITUEN TALDE TERAPEUTIKOAREN BIGARREN HIRUHILEKOA\nBeharrizanak ardatz zituen talde terapiako hiru saio gehiago egin ditugu, hilabetero ordu beteko saioa eginez. Espazio hau baliagarria da parte-hartzaileak beraien buruarekin estuago harremantzeko eta beraien benetako beharrizanen jabe izateko. Hortaz aparte, parte-hartzaileen esanetan, topaketak balio izan die besteen laguntasuna …\nBEHARRIZANAK ARDATZ DITUEN TALDE TERAPEUTIKOAREN LEHENENGO HIRUHILABETEKOA\nUrrian martxan jarri genuen talde terapiak hurrengoko helburuak zituen; parte hartzaileak beraien artean babesa eta laguntza ematea, konfiantza lantzea, eta orokorrean talde terapiak eman ahal duen aberastasun guztia bakarkako lan terapeutikotik haratago. Beharrizanak ardatz dituen talde honetan beharrizanen lanketa berak …\nTalde honen helburu nagusia norberaren beharrizanak hautemateko gaitasuna areagotzea da. Maslow-ren Beharren Hierarkia oinarritzat hartuta talde dinamika bideratuko dugu beharrizanak artatzera, eta behar dudana egin eta asetzeko dudan zailtasunaren kontzientzia hartzera. Horretarako hainbat ariketa egingo ditugu; pertzepzioa zabaltzekoak, bioenergetikakoak edo …\nGorputz-Terapia taldearen Ondorioak\nEkaina amaieran bukatu genituen urrian martxan jarritako gorputza lantzeko taldearen saioak. Saio hauen helburua terapia egiten ari ziren pertsonei gorputzetik lan terapeutiko bat egiteko aukera ematea izan da. Hilabetean bitan bildu gara eta norberaren gorputzaren kontzientzia hartzeko aukera izan dugu, …


Harlauza - Wikipedia, entziklopedia askea.\nharri handi eta zapala\nHarlauza bat harri handia, mehea eta laua da, batez ere zoladura, estalki eta antzekoetan erabiltzen dena. Galtzadarriekin alderatuta, handiagoak eta zapalagoak dira.\nHarlauzezko lurra, Donostiako Konstituzio plaza.\nPonpeiako kalea, harlauzezko lurrarekin\nOhikoak dira kale eta plazetako zoladura gisa, batez ere auzo historikoetan. Erresistentzia handiko harriak erabiltzen dira, hala nola granitoa, basaltoa edo kareharria, erabiltzaileen pisu eta marruskadurari aurre egiteko. Egun, funtzio berarekin zementu edo hormigoizko lauzak ere erabiltzen dira.\nEraikuntzan, harlauzak batez ere erabiltzen dira zoladurak eta estalkiak egiteko. Baina beste hainbat erabilera izaki ditzake, hala nola:\nBalkoiak, lurra edo forjatua egiteko\nHormak, batez ere lursailak banatzeko zutika ipiniak\nBeheko sua ezartzeko tokia egiteko\nMahai rustikoak, eta aldareak\nBehebarru txikien sabaiak, adibidez trikuharrietan\nHilarriak, bai zutik bai etzanak\nTrikuharria (Cova d'en Daina, Santa Cristina d'Aro, Katalunia).\nLarresoroko taula itxurako hilarria


Datuak zifratzeak denoi babesten gaitu: FPFren infografiak norbanakoentzako, enpresentzako eta gobernuko funtzionarioentzako onura kriptografikoak zehazten ditu. - Iparra.eus\nDatuak zifratzeak denoi babesten gaitu: FPFren infografiak norbanakoentzako, enpresentzako eta gobernuko funtzionarioentzako onura kriptografikoak zehazten ditu.\n“Datu sendoak zifratzeak denoi babesten gaitu.” Ikus-gida interaktiboa. Infografiak erakusten du nola zifratu sendoak norbanakakoak, enpresak eta gobernuak babesten dituen. Gida honek arrisku nagusiak ere nabarmentzen ditu: babes kriptografikoak ahultzen direnean sortzen dira arrisku horiek. Arrisku horiek finantza-erregistroak eta osasun-erregistro sentikorrak eragin ditzakete, gure pribatutasunean, azpiegitura kritikoaren segurtasuna ahuldu eta funtzionarioen isilpeko komunikazioak eten ditzakete.\nZerbait zifratzea, informazioa babesten duen prozesu matematikoa da; askotan dokumentu sentikorrak ziurtatzeko edo autentifikatzeko erabiltzen da. Zifratze-erabilera bakoitzak oso zenbaki luzea sortzen du, informazio sentikorra edo ez den informazioa babesteko erabiltzen dena. “Gako” hori isilpean gorde behar da, edo edonork eskuratu ahal izango du informazioa guztia.\nLineako zerbitzuek eta gailu konektatuek erabiltzen duten zifratze sendoak komunikazio sentikorrak eta gordetako datuak babesten ditu (VPN). Kripto sendoak pertsonak babesten ditu telefono adimendun bat erabiltzen dutenean, web-ean edo sareko bankuan nabigatzen dutenean edo familiakoei eta lankideei mezu elektronikoak bidaltzen dizkietenean. Kredentzialak autentifikatzen lagundu dezake ere, gaizkileek erabiltzaileak inpertsonatzea eragozten, posta elektronikoa eta isilpeko argazkiak ikusten, bankuko kontuak husten edo energia- eta ibilgailu-instalazioen kontrola hartzen.\nInfografian kripto sendoak emandako babesak nabarmentzen dira, bai eta zifratua ahultzeak eragindako arriskuak ere. Kripto ahula arriskutsua da osasunerako, segurtasunerako eta pribatutasunerako, eta delitugileek sistemak infiltratu edo datuak biltzeko aukera areagotzen du, beraz, ahal izanez gero, zuen datuak zifratu guztiz babestuta egoteko.\nIturria: “Strong Data Encryption Protects Everyone”


Gehiengoak kudeatu beharra - GARA\n2012 octubre 22\nGehiengoak kudeatu beharra\nAAliantzak bultzatzea beti da erakargarria eta arriskutsua aldi berean. Erakargarria, indar metaketa horrek gehiago edo handiagoa izatearen pertzepzio subjektiboaz gain, praktikan (ez beti, ordea) hauteskunde ondorio biderkatzailea dakarrelako, indarrean dauden hauteskunde sistemak direla eta. Arriskutsua, indar metaketak koherentzia galera dakarrelako halabeharrez eta, hortaz, kideen arteko eztabaidak eta tirabirak areagotzeko aukera.\nHego Euskal Herrian azkeneko hauteskundeetara aurkeztu diren ezkerreko aliantza desberdinek aipaturiko erakargarritasuna bultzatu dute, emaitza bikainak lortu baitira kasu guztietan, nahiz eta ez duten efektu biderkatzailea beti lortu. Atzoko 277.000 botuekin, esate baterako, ez dira gainditzen 1998an Euskal Herritarrok-ek eta EAk, banaka, lortutako 332.000 botuak, orduan abstentzio txikiagoa eta errolda apur bat handiagoa izan baziren ere. Hala ere, eserlekuetan irabazi egiten da, horiek baitira, besteak beste, aliantzen onurak: botu gutxiagorekin eserleku gehiago.\nEmaitza onen erakargarritasunak, ordea, ezin du ezkutatu aliantzen beste aldea, arriskuena, egoera berri honetan erabaki beharko baitira funtsezko kontu bi: aliantzaren oinarria den indar metaketari zelan eutsi, eta aliantza bera zelan kudeatu. Hori dena bi mailatan, nire ustez.\nMaila batean bada gai nagusi bat, independentziarena edo estatuarena, denon ahotan egon dena (gehiago unionistenean agian, paradoxikoa bada ere, gaiaz ez baitzuten mintzatu nahi) eta irakurketa eta aurrerapauso bateratua eskatuko duena. Indar metaketa, edo gehiengo soziala biltzea, ezinbestekoa da kasu honetan, besteetan baino gehiago, eta horrek azterketa lasaia eskatzen du. Izan ere, urteetan batutako inkomunikazioak, mesfidantzak eta baita herrak ere erraz itsutu gaitzake. Norabiderik markatu nahi izan gabe, adibide esanguratsua emango dut. GARAk kanpainaren hasieran argitaratutako inkesta batzuen berri ematean, datu interesgarria, eta ustekabekoa agian, ematen zuen: gobernu aliantza bat osatu behar izanez gero, EH Bilduko hautesleek EAJ hobesten zuten, eta EAJkoek, EH Bildu. Adierazi nahi dut, gobernu osaketatik at, eta pellokeria izan ahal bada ere, gehiengo soziala gizartearen gehiengoa batzea dela, eta horrek jarrera berezia eta lanketa handia eskatzen duela.\nEta bada beste maila bat, gai asko barne hartzen dituena, denak oso korapilatsuak eta aliantzako kideen ikuspuntu desberdina izan dezaketenak. Gai arantzatsuak dira askotan: krisi ekonomikoaren aurreran zer jarrera hartu, edo presoen gaia nola kudeatu, esate baterako. Kasu hauetan ere indar metaketa bilatzen da, baina eguneroko gaiek zehaztapen handiagoa eskatzen dute, eta zehaztapenetan sartzeak iritzi desberdintasunak ekarri ohi ditu. Kide guztien erantzukizuna eskatu ohi da halakoetan, kide askoko aliantzetan tirabirak noiz agertuko zain egoten baitira beste indar politikoak.\nAzken batean, arazoa da indarrak metatzeko helburuz osatzen joan diren aliantzak arrakasta handia lortzen joan direla, eta orain arrakasta lortu duten guztiei agertzen zaien galdera edo zalantza bera agertzen zaiola EH Bilduri: zelan kudeatu arrakasta? Hauteskunde ziklo bat itxi da, eta beste fase batean sartzen gara. Ziklo horretan izandako emaitza onek berplanteamendua eskatzen dute, eta helburuak eguneratu, eta oraingo helburua da gehiengoak zelan kudeatu, eta zelan lortu gehiengo sozial hori aktibo irautea estatuen, enpresa handien edo neoliberalismoaren erronkei aurre egiteko.


Nola iritsi TUTERA\nBase militarrari jira osoa egin ondoren (guztira 26 km), Arguedasetik ekarri dugun bidetik itzuliz, errepide nagusia ezkerralderantz hartuko dugu, eta handik 10 bat km-tara Erriberako hiriburua ikusten hasiko gara.\nIbilbidearen 69. km-an Tuteran sartuko gara, Ebroren gaineko zubi luzetik eta edozeren gainetik katedralaren silueta nabarmentzen dela. Hiria bera, “Nafarroako baratza” ere deitua, bertako baratze-produktu ospetsuengatik, hainbat kulturen arteko mestizaiaren emaitza denez, bere alde zahar labirintikoaren inguruan batik bat sekulako monumentu bilduma erakutsiko digu (agian Euskal Herri osoko plazarik ederrena ere bai).\nHirian bertan Zaragoza Etorbidea, eta hortik aurrera, Soria-Tarazona bidea hartuko dugu. Hiritik ateratzean berriz, lehendabizi Zaragozarantz, segituan Tarazonarantz, eta berehala, Ablitas-Aerodromo bidetik zuzenduko ditugu gure urratsak. Kilometro gutxitan bidegurutze askotxo dago eta Ablitaserako bide zuzena hartzeko oso erne egon behar da.\nHerrira hurbilduz, paisaiak hain lehorra izateari utziko dio, eta Ablitas bera (XVI. mendeko Maria Magdalenaren Parrokia eta XIII. mendeko gazteluaren hondakinak) Kaskantera bidean zeharkatu ostean, 500 metrotara Lor izeneko aintzira inguratzen hasiko gara, pixka bat geroago bere aparkalekura iritsiz. Berau inguratzen duen bizpahiru kilometroko bidexka atseginetik paseatuz gero, lakutxoa populatzen duten ur-hegazti ugari eta uraren beraren gainetik “sortzen” diren arbola ikusgarriak ikusteko parada izango dugu.\nErrepide lauan berehala ikusiko dugu Kaskanteko silueta, lehenbizi Tuterako bidea eta gero Zentroniko eta Fiterorako bidea hartuz zeharkatuko duguna. Erromatar garaiko herri honetan, Jasokunde (XVI. m.), Victoria (XVI-XVIII. m.) eta Romero (XVII. m.) elizak ikus ditzakegu. Azken honetara 39 arku dituen galeria barroko eta oso ikusgarri batetik igo behar da. Gainera, begiratoki ederra da.\nZuzenean Fiteroraino eramango gaituen errepide laua erdi desertikoa da, eta oso lehor eta bakarti (noizbehinkako bordaren bat kenduta) ageri zaigu berriz ere, hasieran beste lakutxo artifizial bat ikusten badugu ere. Azkenik, Nava Urtegia pasatu eta errepide nagusia eskuin-ezkerrera zeharkatu ostean, kilometro gutxitara (Kaskantetik 19 km) Fiteron sartuko gara.\nMuga-hiri garrantzitsu izandako honetan, 1140ko Santa Maria la Real Monasterioa nabarmentzen da, zistertarren lehena penintsulan; bertan atalde erromanikoa, klaustro platereskoa, girolako burua, eta gurutzeria eta izarreko sabaiak azpimarra ditzakegu. Ibilbidea ezin hobeto bukatzeko, onena Fiteroko Bainuetxe ospetsuetara abiatzea izan daiteke, herritik ezkerretarantz (Errioxarantz) 4 km-tara.\nTuterako katedralaren kanpandorrea


Diskete - Wikipedia, entziklopedia askea.\nDisko magnetikoa, tamaina txikikoa eta material malguz egina, datuak eta programak biltegiratzeko erabiltzen dena. Gaur egun, euskarri-mota hau zaharkituta gelditu da.\n3,5 hazbeteko diskete bat\nEdukiera urrikoa delako geratu da zaharkiturik, hain zuzen ere, disketea. Duela 20 urte PC haiek 20 Mb-ko disko gogorrak zeuzkatenean, 15 disketerekin eduki osoaren segurtasun kopia egin zitekeen. Handik 30 urtera, disko gogorrek mila aldiz informazio handiagoa daukate eta nekez gorde daiteke diskete batean testu bat edo kalitate urriko argazkiren bat baizik.\nApple markak diskete-unitatea kendu zien bere iMac ordenagailuei 1998an. Beste hainbat ere, hala nola IBM eta Compaq, bide hartatik abiatu bai baina, luze gabe, atzera egin behar izan zuten. Gateway markak orain 10 dolarreko aurrezkia eskaintzen dio diskete-unitaterik gabeko PC bat erosten duenari, HPk bere ordenagailu eramangarrietatik erauzi egin du eta Dellek goi-gamako (Dimension) ekipoetatik kentzea erabaki du.\n2002an mundu zabalean 1.000 milioi diskete saldu izana norbaiti elementu horren osasun onaren adierazgarri iruditzen bazaio ere, jakin beza duela urte gutxi 5.000 milioi saltzen zirela urtero-urtero. Egun, Disk/Trenden arabera, erabiltzaileen %10ek baino gutxiagok jarraitzen dute disketea erabiltzen.\nDiskete baten zatiak\nGaur egun, 3,5 hazbeteko tamaina da erabiliena eta ia-ia bakarra (garai batean —1994. urtean edo— 5,25 hazbetekoak ere aski erabiltzen ziren), dentsitate txiki eta handiko bertsioak dituelarik, nahiz eta, erabiltzen den bakarra dentsitate handikoa izan. 3,5 hazbeteko disketeak, beren babeserako estalki zurrun batean datoz; beraz, ez dira izenak dioen bezain malguak. Gainera, informazio gehiago biltegiratzen zutelako eta hobeto babestuta zeudenez, 5,25 hazbeteko diskoak berehala ordeztu zituzten.\nDisko malguetako estalkia karratua da eta lau zulo ditu, bakoitza bere betebeharrarekin. Erdiko aldean dagoenak disketerako motorrak diskoa biraka jartzeko balio du; disketea alde horretatik ikusita beheko ezkerreko zulotxoak disko HD (dentsitate bikoitzekoa) dela adierazten du eta eskuinekoak idatzi daitekeen edo ez (idatzi ahal izateko zuloa estalita egon behar da); azkenik, goiko aldean aurkitzen dugun zuloak barruan dagoen diskoan irakurri eta idatzi ahal izateko balio du. Hau zabaldu egiten da ordenagailuaren barnean dagoenean eta buru irakurlea barruko diskoa ukitzen du.\nPistak eta sektoreak\nDisko malguaren oinarria, material magnetikoz osatutako disko zirkular bat da eta plastikozko estalki karratu batek estaltzen du. Osagai magnetiko horrek alde bat edo biak hartu ditzake (3,5 hazbetekoan bi alde ditu osagai magnetikoak).\nDiskete batean informazioa aurpegi bakoitzean pista izeneko zirkunferentzi zentrokidetan gordetzen da. Pistak kanpotik barrura zenbakitzen dira, zerotik hasita, eta pista kopuru arruntena 80 da (3,5 ontzatakoan e.a.). Pista bakoitza sektore izena jasotzen duten tamaina bereko arkutan banatzen dira, tamainarik normalena 512 bytekoa izanik. Sektoreak ere zenbakitu egiten dira, baina kasu honetan, batetik hasten da kontatzen, izan ere, 0.-ean disko hasteko informazioa gordetzen delako.\nDisko malguetako buruek disketea ukitzen dute. Emaitza gisa, euskarria eta buruak azkar hondatzen dira. Higadura eta erabilpena gutxitze aldera, konputagailu pertsonalen buruak atzera ekarri eta biraketa geldiarazten dute gailuak irakurri edo idazten ez duenean. Ondorioz, hurrengo irakurketa edo idazketa komandoa ematen denean, segundo erdiko itxaronaldi bat dago motorrak behar duen abiadura lortzen duen bitartean. Abiadura hori konstantea da angeluarki (CAV, Constant Angular Velocity), hau da, diskoak birak beti abiadura berean egiten ditu. Abiadura hori 300 eta 360 bira minutukoa izaten da.\nDisketeak merkatuan aurkitzea gero eta zailagoa da, erabilpena asko murrizten ari baita. Eta banaka aurkitzea ia ezinezkoa da, hau da, disketeak ia-ia beti hamarnaka saltzen dira. Horien prezioa, (adibidez Sony markakoak) 3,99 euro da, 1,44 MB-eko hamar disketeko paketeak. Ondorioz, unitate bakoitzak 0,39 € balio ditu, aztertuko ditugunen artean memoria unitaterik merkeenak. Baina diskete baten edukiera oso mugatua denez, megabyte bakoitzaren prezioa 0,27 euro da, CD eta DVDak baino askoz garestiagoak (1.000 aldiz garestiagoak). Ondorioz, disketeak, gaur egun, erabilgarriak dira datu gutxi garraiatu behar direnean (adib: argazkirik gabeko testuak...) eta beste modurik ez dagoenean soilik.\nEramangarria, konpaktua, irakurri eta idazteko erraza, ateragarria.\nMantsoa, edukiera urria, fidagarritasun eskasa, garestia. Ordenagailu berrietatik desagertzen ari da. Hori dela eta, geroz eta arazo handiagoak egongo dira erabili ahal izateko.\nAzken aldaketa 8 urria 2020(e)an, 00:13(e)tan\nOrriaren azken aldaketa: 8 urria 2020, 00:13.


GenEroa - Detalle evento - Kultura\nEragilea : Kimua\nInklusioa, genero berdintasuna, sexu orientazio-aniztasuna, dantza lengoaia bateragarri eta bateratzaile bezala. Euskal Dantzak, Dantza garaikidea eta biologia alorra hurbiltzea; Ikasleen arteko harreman gorputz-sozialak lantzea, masa vs norbanakoa; genero berdintasuna; dantzak tresna inklusibo moduan duen ahalmena indartzea\nAretoaren arabera, 2 ikastalde gehienez\n2 dantzari + Kontalaria + musika ekipo eta lurra (behar izanez gero) - 1500 EURO (beza barne)\nKimua Dantza Kolektiboaren “genEroa” Eskola proiektuak egun berean edo 2 egunetan egin ahal izateko bi ordu eta erdiko proposamena eskaintzen du:\n● “genEroa dantza emanaldia, gorputz dinamika eta mediazioa”: 1 - 1,5 ordu\nDenen parte hartzea bultzatuko da lotsak eta bestelakoak alde batera uzten ahalegintzea helburu. Dantzariek egindako koreografiak, gorputz mugimendua\nbultzatuko duten dinamika parte hartzaile eta hausnarketara bultzatuko gaituen mediazioarekin konbinatuko dira saio honetan.\n● “genEroa euskaran, euskaraz eta euskaratik”: 30 minutuko lanketa (beste egun batean egin daiteke).\n● “genEro hausnarketa pertsonala”: 30 minutuko sekuentzia didaktikoa (beste egun batean egin daiteke).\n● 8x6 metroko kanpo espazioa. Azalera leuna duena.\n● Koloretako hautsak botako dira ikuskizunean zehar, baina garbitzeko erraza da.\n● Ez da dantza zorurik edo tarimarik behar.\n● Behar izanez gero, linoleoa Kimua Dantza Kolektiboak eramango du.\n● Soinu-ekipoa konpainiak eraman eta montatuko du: Altabozak, soinu ekipoa,\nmahaia, mikrofono inalambrikoa.\n● 2 aulki.\nIkasle talde handiak segurtasun neurriak mantenduz bildu daitezkeen areto itxia.\nGenero-ikuspegiaren inguruko lanketa, perspektiba originala bezain berritzailea izango den ikuspuntutik proposatzen dugu Kimua Dantza Kolektiboko kideok. Proiektu honen bidez, dantza ikuskizun baten sorreraz gain, ikusleek parte hartuko duten mediazio bat garatzea dugu xede. Horretarako, beharrezkoak ditugun, dokumentazio, ikerketa, esperimentazio eta ondorengo sorkuntza lanak zein amaierako kriba, zehaztapen eta finketa ahalbidetuko duen prozesua eta lan sekuentzia aurrera eramateko aukera paregabea da.\nBiologia, genetika zein euskal hizkuntzari dagokionez, genero-ikuspegia erdigunean dela, baldintza, kate eta loturen inguruan hausnartu nahi dugu. Dantzaren bidez, gorputz espresioa aztertuta, mugimenduek gidatuta, hartzen ditugun rolak edo gizarteak ezartzen dizkigunak hautemateko parada izango dugu. Benetan askeak bagina, nola mugituko ginateke? Nola dantzatuko genuke? Euskara genero gabeko hizkuntza dela esaten da, baina hala al da benetan? Eta ikuslea, ausartuko al litzateke lehen dantza pausuak ematera? Loturak puskatzera? Benetan aske izatera?\nGenero ikuspegia lantzen duen kaleko dantza ikuskizuna eta ikusleek parte-hartuko duten ondorengo mediazioa garatuko duen proiektua.\nInteresa eta Inpaktua\nKimua Dantza Kolektiboko kideak, dantzari zein interprete izateaz gain, hezitzaileak ere bagara gehienak. Genero-ikuspegiaren gaiak duen garrantzia zein urgentzia plazaratu eta lantzeko beharra identifikatu dugu. Hori dela eta, hainbat adituren ekarpenak bildu nahi ditugu perspektiba iraultzaile eta dinamiko baten bidez, proiektu berritzaile honetan gurekin batera bide emateko.\nGenero-berdintasun eta aniztasun ikuspegia nazioarteko hainbat itunek eta tresnak babesten duten arren, oraindik ere desberdintasun egoerak eta diskriminazioak errealitate dira gure egunerokotasunean. Kimua DK-ko kideoi kezkagarriena iruditzen zaiguna da gizartean aurrerapausoak eman diren autopertzepzioa izanagatik, etorkizuneko belaunaldietan gure aurreko belaunaldietan baino marko mental kontserbatzaileagoak eta pentsaera diskriminatzaileagoak identifika daitezkeela askotan. Diskriminazio hauek hainbat esparrutan jasaten dira, besteak beste, osasun arloan, ordezkaritza politikoan, lan-merkatuan, hezkuntzan zein kultur eta gizarte eremuan. Horrek ondorio\nkaltegarriak ditu bizitzan eta gure garapenean. Azken urteetan aurrerapausoak eman badira ere, lan handia dago oraindik egiteko eta Kimua DK-ko kideon ustetan, hezkuntzak izan beharko du etorkizuneko belaunaldiak genero-berdintasunean eta aniztasunean hezteko oinarri nagusietako bat. Proiektu honen bidez, Kimua DK-k, dantza, mugimendu, hizkuntz eta gorputz espresio eta parte-hartze kolektiboa probokatuz, gaiaren inguruko sentsibilizazioa, bisibilizazioa eta hausnarketa eragingo ditu.\n● Gizarteen eta aroen arabera, generoa ikusteko modua desberdina izan daitekeela onartzea.\n● Generoak esparru askotan ezaugarri jakin batzuk inposatzen dizkigula jabetzea, hala nola ekonomian, lanean, hezkuntzan, kulturan, harreman sozial eta afektibo-sexualetan.\n● Genero-ikuspegiaren lanketa bidez berdintasuna eta tolerantzia bilatzea, bazterkeria-, indarkeria- bidegabekeria- eta emakumeenganako\n● Estereotipoen inguruan eraikia denaren inguruko hausnarketa introspektiboa egitea eta aldatzea posible dela ikustaraztea.\n● Euskara genero gabeko hizkuntza den arren, etimologikoki generoarekiko desberdintasunak hauteman daitezkeelako kontzientzia garatzea.\nDantza emanaldia, gorputz mugimendua eta espazioaren erabileraren inguruko dinamikak eta mediazio parte-hartzailea (1 - 1,5 ordu).\nDantza emanaldian 2 dantzari izango dira taula gainean (saio bakoitzeko baldintzetara egokituta). Hainbat koreografia interpretatuko dituzte, musikek, off-eko ahotsek, trantsizioek zein hainbat baliabide materialek ikuskizuna osatuko dutelarik.\nMediazio parte-hartzailea, ikusleen arabera egokitua izango da. Atal praktiko dinamiko bat aurreikusten da, ikuslea parte-hartzera gonbidatuko dena. Gorputzaren kontzientzia, espresioa, mugimendua, espazioa okupatzeko modua… landu eta hausnartuko da koreografien sekuentziazioarekin tartekatuta eta amaiera solasaldi eta hausnarketa kolektibo batekin emango zaio, ikusi, bizi eta sentitutakoaren\ninguruko elkarbanatzea bideratuko delarik.\nEuskal Dantza Tradizionalak oinarri hartuz, dantza diziplina ezberdinen (garaikidea, klasikoa, aretoko dantza, etab.) ukitua duten koreografia eta interpretazio uztarketa eskaintzen du Kimua Dantza Kolektiboak proiektu honetan.\nOndorengo mediazio parte-hartzailea, gorputza, mugimendua eta espazioaren erabilera esploratu eta kontzientzia introspektiboa lantzeko helburuz egingo da, genero-ikuspegia eta aniztasuna ardatz direla beri ere..\nGuztiok zeharkatzen gaituzten gaiak (sexua, generoa, identitatea, orientazioa, gorputza, rolak, estereotipoak, espektatibak, giza harremanak, arrakalak, begiradak, ispiluak, dantza, hizkera, adierazpideak…) ikuskizun eta metodologia bizi, bizigarri eta aktibo batez jorratzen dituen diziplina arteko proiektua da GenEroa, bere baitan hainbat ikasgaitako (Biologia, Natur zientziak, Gizarte-Historia, Euskal Hizkuntza eta Literatura, Balio etikoak, Gorputz Hezkuntza) edukiak eta konpetentziak abarkatzen dituena (hitzezko eta hitzik gabeko konpetentzia, elkarbizitzarakoa, ikasten eta pentsatzen ikastekoa, izaten ikastekoa, ekimenerakoa…).\nOrdu beteko emanaldi eta mediazio, eta ondorengo dinamika, jarduera eta lanketekin GenEroaren inguruko hausnarketa, kritikotasuna eragin nahi dugu ikasleen artean, besteak beste, besteen begiradak gure mugimendu, harreman, lanbide, hautu, erabakietan, zenbateraino eta nola baldintzatzen gaituen kontzientzia hartzen joan daitezen.\nKimua DK osatzen duten dantzariok dantza eta dantzatzea gustuko dugun lagun talde gisa definituko genuke geure burua.\nBakoitzak izandako ibilbide eta garapena, elkarrekiko duten maitasuna, dantza egiteko motibazioa zein ilusioa batuta, modu autogestionatuan kudeatzen dugu Kimua Dantza Kolektiboa.\nDantza oinarri harturik, egungo gizartean inpaktu bat sortuko duen ez-ohiko balore eta gestio eredua dugu helburu, beti ere emaitza profesional eta hezitzailea ardatz izanik.\nEuskal kulturaren hedatzailea/erakusleihoa: Euskaldunak gara, euskal kultura zein nortasuna gure esentziaren parte dira. Identitate hau dantza disziplinara aplikatuz, euskal dantzak oinarri dituen estilo artistikoaren garapenean dihardugu. Horrez gain, euskal dantza tradizionalak mantentze aldera, honen “eguneratze” eta “berritze” prozesuan gure ekarpena egitea dugu helburu.\nTokikotasuna: Jasangarritasunaren alde, bertako profesional zein baliabideekin kolaborazioan garatuko ditugu proiektuak bertan daukagun balioa azaleratzeko aukera sortuz, elkarlana sustatuz.\nAutogestioa: Lagun talde batek modu profesionalean kudeatutako eredu parte-hartzailea gara. Eredu bertikaletatik harago, egitura horizontalen antolaketa eta gestioan sinesten dugu, elkarlanaren indar eta aberastasunean.\nInklusiboa: Inklusibotasunari zein genero-ikuspegiaren aniztasun eta berdintasuna bultzatzea dugu xede gure jokamolde zein proiektuen bidez.\nEKAITZ GOIKOETXEA ASURABARRENA (Beasain, 1980)\nGasteizen Euskal Filologian lizentziatu eta lehen lan urteak Lazkaoko Maizpide Euskaltegian igaro ondoren, azken hamar urteetan Nafarroako hezkuntza arautuan aritu da Euskal Hizkuntza eta Literatura irakasten, Atarrabian eta Burlatan. Lau urtez Euskal Hizkuntza eta Literatura ikasketak ikasketaburu zereginekin uztartu ditu gainera.\nTxiki-txikitatik izan du hitzekin jolasteko zaletasuna, eta bat-bateko bertsogintzan nahiz bertsopaperetan murgilduago egon bada ere, bestelako adierazpideak ere jorratu izan ditu. 2003an Gipuzkoako Bertsolari Txapelketako finalista izan zen, eta 2005ean Orixe Saria irabazi zuen. 23 urte arte adierazpide ezberdinetan dozenaka lehiaketa irabazi zituen, eta hamahiru urteko etenaren ondoren, berriz idazteari eman eta azken bizpahiru urteetan besteak beste Basarri Sariko lehen eta bigarren sariak (2015, 2016, 2017) eta lehen saria (2019, 2021), Lazkao Txiki Bertsopaper Lehiaketa (2017,2018), Iparragirre Saria (2015, 2017), Zapirain Anaiak (2020) eta Taket (2021) irabazi ditu, baita Oihenart Aforismo Lehiaketa ere (2016, 2017). Hainbat musika talderen abestietarako letrak ere idatzi ditu, Koldo eta Arantxa Iparragirrerentzat, Huntza\ntaldearentzat, Naizen elkartearentzat, Ene Kantak-entzat, Xabier Crehuetentzat...\nGarazi Zabaleta eta Aitor Lanasekin batera Trans-Formatzen dokumentala zuzendu eta ekoitzi zuen, eta ikasle eta lankideekin aniztasunaren eta maitasunaren inguruko Mahaitasunez / Mésame emanaldia eskolaz eskola eta herriz herri eskaini du hainbat urtez. Gaur egun “Balio erantzia” erakusketa ezagutarazten ari da Josu Maroto marrazkilariarekin batera, eta baita “GenEroa” emanaldia ere Kimua Dantza Kolektiboarekin elkarlanean. Azken hogei urteetan, Irati arrebarekin batera, larunbat goizak Segura Irratiko Itaka literatur\nsaioa gidatzeari eskaintzen dizkio, eta aisialdia esku artean nahiz hankapean bizitza eta mundua irakurtzeari.\nGARAZI EGIGUREN URKOLA (Tolosa, 1992)\nBiokimika eta Biologia Molekularrean Graduaren ostean Biomedikuntzan Masterra eta Derrigorrezko Bigarren Hezkuntzan, Batxilergoan, Lanbide Heziketan eta Hizkuntzen Irakaskuntzarako Irakasleen prestakuntza Masterra burutu zituen. Orduz geroztik, Lanbide Heziketako Osasun Zikloetan irakasle eta Nazioarteko proiektuen arduradun lanetan aritzen da, beti ere bere egunerokotasuna ibilbide artistiko zein kulturalaren garapenarekin uztartuz. Gimanasia Erritmikoan eman zituen lehen dantza pausoak 4 urterekin eta ordutik aurrera\nEuskal Dantza, Dantza Garaikidea eta Ballet Klasikoko diziplilnek elikatu dute bere mugimendua.\nEitb 1eko “Go!Azen pelikula musikalean” (2008) eta ondorengo “Go!Azen Serie musikalean” (2009) parte hartu izanak, antzerki, interpretazio, dantza eta musikarekiko zaletasuna aregaotu eta kolaborazio ezberdinak aurrera eramaten ditu diziplina ezberdinetako artista eta musikariekin, besteak beste, Flabio Benterla, Olana Liss, Nisa Goiburu, Julen Alonso, Sonakay, Anne Etchegoyen, etab.\nAlurr Dantza Eskolan eta Aukeran Dantza Konpainian aritu ondoren, “Kimua Dantza Kolektiboaren” sortzaile, kide eta dantzaria da. Gaur egun, Kimua DK-aren eskutik “Xabi Solano” eta “Alos Quartet” musikariekin kolaborazioak egiteaz gain, “GenEroa” ikuskizuna herriz herri eskaintzen ari da.\nENEKO GALDOS ETXANIZ (Zumarraga, 1987)\nZumarragan Erregulazio eta kontrol automatikoko goi mailako zikloa amaitu ondoren, Urretxuko ikastolako jantokiko begirale kurtsoan zehar eta udalekuetako begirale udan bi urtez aritu zen. Ondoren, Fagor Ederlanen Zortzi urtez aritua, dantza inoiz albo batera uitzi gabe, dantza klaseak jasoz eta emanez. Adin ezberdinetako ikasleei irakatsiz, borondatez hasieran, ondoren diru baten truke eta azkenean ofizio bilakatzea lortu arte. Irrintzi dantza taldean, Lazkaoko Oin Arin dantza taldean eta egun Bergarako Musika eskolan dantza irakasle bezala dabil. Gaur egun, Kimua dantza kolektiboaren sortzaile, kide eta dantzaria da eta kolektiboaren eskutik “Xabi Solano” eta “Alos Quartet” musikariekin kolaborazioak egiteaz gain, “GenEroa” ikuskizuna herriz herri eskaintzen ari da.\nANDER ERRASTI ARRUTI (Orio, 1984)\nIndustria kimika espezialitatea duen ingeniari teknikoa eta Haur Hezkuntzako irakaslea da ikasketaz.\nUrteetan zehar, aisialdiarekin harreman handia izan du. Haur, gazte eta nerabeekin udaleku ezberdinetan begirale eta zuzendari lanetan parte hartuz.\nAzken 14 urte hauetan hezkuntza ez formalean aritu da euskal dantza irakasle, Orioko Danbolin Musika Eskolan. Dantzarekin erlazio zuzena izan du txikitatik eta geroztik dantzaren zabalkuntzan eta transmisioan dihardu lanean.\nLehen hastapenak Talai Mendi elkartearekin egin, Danbolin Musika Eskolan eta Harribil Dantza Taldean ondoren eta azken 18 urteak Aukeran Dantza Konpainian eman ditu. Dantzari eta musikari profesionalekin, dantza disziplina eta proiektu ezberdinetan parte hartzeaz gain, munduko lurralde ezberdinetan euskal dantzak eta kultura ezagutarazteko eta zabaltzeko aukera izan du.\nGaur egun, Kimua dantza kolektiboaren sortzaile, kide eta dantzaria da eta kolektiboaren eskutik “Xabi Solano” eta “Alos Quartet” musikariekin kolaborazioak egiteaz gain, “GenEroa” ikuskizuna herriz herri eskaintzen ari da.\nIZARRAITZ LARRETA SEGUROLA (Alegia, 1999)\nErizain laguntzaile eta Diagnosi irudia eta medikuntza nuklearreko goi eta erdi mailako zikloak ikasi ditu. Egun, diagnosi irudiko teknikari lan egiten du Mendaroko ospitalean. Dantza munduari dagokionez, Alegiako Sutarri eta Villabonako Oinkari dantza taldeko kide da, baita Kimua dantza kolektiboko dantzaria ere. Dantzaria izateaz gain, Alegiako dantza taldeko irakasletako bat da.\n6 urte zituelarik hasi zen dantza munduan murgiltzen, euskal dantza tradizionala eta balletari ateak irekiz. Urteak aurrera joan ahala, Korrontzi taldearekin zenbait herrialde ezagutzeko aukera izan du dantzari bezala. Dantza tradizionala oinarri izan arren, garaikidea lantzeko aukera ere izan du urte guzti hauetan. Kimua dantza kolektiboak eskainitako klase eta denborari esker, “genEroa” izeneko ikuskizun berrian parte hartzeko aukera izan du.\nLARRAITZ BALERDI GUERRERO (Alegia, 2001)\nHaur Hezkuntza eta Lehen Hezkuntza Alegiako San Juan ikastetxean burutu zituen. Ondoren, Alegiako Aralar Institutura pasa zen. Batxilergoa, aldiz, Tolosan egin zuen, Orixe Institutuan hain zuzen ere. Egun, Haur Hezkuntzako gradua ikasten ari da Donostian.\nDantzari dagokionez, 6 urterekin hasi zen Alegiako Sutarri dantza taldean. Ordutik, bertan jarraitzen du. Dantzari izateaz gain, dantza talde honetako irakasle lanetan aritu da. Sutarri dantza taldeaz gain, ikasturte honetan Kimua Dantza Kolektiboko parte da. Beraz, talde honek eskainitako klase eta denborari esker, “genEroa” izeneko ikuskizun berrian parte hartzen ari da. Solano anai-arrebekin elkarlanean ari da.\nDantza kontuak alde batera utzita, hizkuntzako hainbat titulu ditu. Esate baterako, euskarako C1 (EGA) eta ingeleseko B2 tituluak. Horretaz gain, aisialdiko begirale titulua ere badu.\nOIER LABORDE ETXABE (Villabona, 1992)\nVillabonako Oinkari, Alegiko Sutarri eta Segurako Azpilla dantza taldeetako dantzako irakaslea da. Donostiako Ikasbide ikastolako eta Hernaniko dantza taldeetan ere aritu izan da irakasle. Oinkari dantza taldeko harrobikoa, sormen handikoa eta ekintzailea, eta\nharrezkero harreman zuzena jarraitzen duena Oinkari familiarekin. Emanaldi, festibal eta musikari ospetsuekin egindako proiektuetan dantzari aritu da urte hauetan guztietan. Aukeran Dantza konpainiako dantzari 5 urtez aritu ondoren, egun, Kimua dantza kolektiboaren sortzaile, kide eta dantzaria da. Kimua kolektiboaren eskutik “Xabi Solano” eta “Alos Quartet” musikariekin kolaborazioak egiteaz gain, “GenEroa” ikuskizuna herriz herri eskaintzen ari da.\nITZIAR UZKUDUN SARASOLA (Villabona, 1990)\nHaur Hezkuntzako gradua eta Goi mailako Haur Heziketa teknikoa ikasketak egin ondoren, Neuropsikologia eta Hezkuntzako masterra burutzen ari da gaur egun. Tolosako Laskorain Ikastolako hezitzaile lanarekin uztatzen ditu aipatutako ikasketak. Honez gain, dantzako irakasle gisa ere aritzen da Idiazabal, Larraul, Lazkao, Ordizia, Zizurkil, Hernialde, Lasarte, Legorreta eta Bidaniko dantza taldeetan.\nVillabonako Oinkari dantza taldean eman zituen bere lehen pausoak eta urte askotan bertako dantzari eta irakasle lanetan aritu ondoren, Aukeran Dantza Konpainiako dantzari, emanaldi, jaialdi, festibal eta proiektu ezberdinetan parte hartu izan du, Euskal Herriko nahiz nazioarteko txoko ezberdinetan. Gaur egun Kimua dantza kolektiboaren sortzaile, kide eta dantzaria da eta kolektiboaren eskutik “Xabi Solano” eta “Alos Quartet” musikariekin kolaborazioak egiteaz gain, “GenEroa” ikuskizuna herriz herri eskaintzen ari da.\nUXUE URRUZOLA REZABAL (Villabona, 1992)\nDonostian Enpresen Administrazioa eta zuzendaritza graduaren ostean, FHNW unibertsitatean International Management ikasketak burutu zituen. Jarraian Enpresa Txiki eta Ertainen Aholkularitza ikastaroa osagarri hartu eta PEDF finantza zuzendaritzako programa exekutiboa burutu zituen. Azken 6 urte hauetan Kimua Engineering S.L.ko finantza eta zuzendaritza estrategikoaren arduraduna da.\nDantzarekiko zaletasuna txikitatik datorkio. Villabonakoa izanik, Oinkari herriko dantza taldearekin harreman zuzena izan eta bertan dantzari bezala formatu zen 10 urtez. Aukeran Dantza Konpainian eman zituen hurrengo pausoak dantzari semiprofesional modura. Emanaldi, festibal eta musikari ospetsuekin egindako proiektuetan dantzari arituz. Gaur egun, Kimua dantza kolektiboaren sortzaile, kide eta dantzaria da. Kimua kolektiboaren eskutik “Xabi Solano” eta “Alos Quartet” musikariekin kolaborazioak egiteaz gain, “GenEroa”\nikuskizuna herriz herri eskaintzen ari da.


Heriotza - - Zarauzkohitza.eus\nJesus Mari Olaizola 'Txiliku' 2021-06-03 10:23\nEgia da urteetan aurrera goazen neurrian nabariagoa egiten zaigula heriotzaren presentzia, baina horrek ez luke izan behar arrazoi nahikoa haurrei eta gazteei heriotzaren errealitatea ezkutatzeko. Lehenago edo geroxeago horretaz jabetu beharko dute, heriotza biziaren beraren zati bazter ezina baita, eta halatzat hartu beharko genuke.\n8 urte bete berriak nituen aitona Martin hil zitzaigunean. Santa Marinako festak ziren, eta arreba eta biok (geure kasara, bakarrik, 6 eta 8 urterekin) festetan ginen, arratsaldean. Auzoko Pedrojoxek esan zigun etxeratu egin behar genuela berehala, zerbait larria gertatu zela eta. Halaxe egin eta etxean jakin genuen baratzean bihotzekoak jota bat-batean hila zela gure aitona. Orduko baserrietan ohikoa zen eran jende asko bizi ginen etxe berean: aitona-amonak eta osaba zaharra, gurasoak eta etxeko izeko eta lau anai-arreba, neu zaharrena eta hamar eguneko jaioberria arreba gaztea; hiru belaunaldi.\nKaleko festa girotik etxeratu ginenerako, han zegoen heriotzaren itzala gure etxebizitzan sartua, bere hegal ilunak zabal-zabalik eginda, hiletak etxetik bertatik antolatzen zirenez, eta hilotza etxean edukitzeak sortzen zituen eragozpenak bitarteko, umeekin zer egin erabaki beharra zegoen. Bi tartekoak (6 eta 4 urtekoak) amaren baserrira bidali zituzten, egun batzuk han pasatzera, ez zezaten etengabe hildakoaren presentzia sumatu. Hamar eguneko haurra eta 8 urteko maiorazkoa etxean geratu ginen, hark ez zuelako gertatzen zenaren zentzurik, eta nik, 7 urteak gaindituak eta komunioa egina, pertsona helduaren zentzua eskuratua nuenez. Bat-bateko heriotzak sortutako unibertso beltz hartan egin nuen Herioren ezagutza, eta etxeko besteekin batera ulertu eta bizi behar izan nituen biziaren amaierako une latz haiek. Etxeko bazter batetik bestera ibili nintzen erdi galdurik dabilen mamuaren antzera, eta halako batean, ukuilura jaisteko atea irekita, eskailburuan eserita gure aita topatu nuen negarrari emanda. Atekorredera berriz itxi eta hantxe utzi nuen bere saminarekin.\nGogor samarra? Beste era batekoa beharko luke hiltzearen ezagutzak? Gaur egungo gaztetxoek ez dute hain gordinki dastatzen heriotzaren zapore garratza, baina egokiago da egungo joera? Hala izan behar du?\nIruditzen zait ez dela ezer lortzen ezkutuan gordez noizbait agerikoa izango zaiguna: heriotzarekin amaituko dugula gure bizia.\nEgia da garai haietan bazela denek onartutako bizitza berri baten itxaropena heriotzaren ondoren, eta horrek errazagoa egiten zuela une gogor horietako samina jasatea, baina horretan sinesten ez dugunok ere bizitzarekiko ikuspegi irekiagoa beharko genuke, eta onartuago izan amaiera. Lagun batek, fededuna\nbera, esaten dit porrot batean (heriotzaren porrotean) amaitzen dela denon bizia ez bada ondoreneko bizitzarik, eta nik esan nahi nioke bizitza badela berez bizitzea balio duen zerbait, hiltzea bizitza horretan barne izanda ere.\nOnartzen dut lehen erlijioak errazagoa egiten zuela heriotza azaltzea, argitzea eta esplikatzea, baina fedea utzi ondorengo belaunaldi gureak, fedea galtzearekin batera heriotza ezkutatzera jo dugunok, ikasi beharrean gaude esaten hiltzea ez dela bizitzearen porrota, haren zati saihestu ezina baizik. Bizitzea ederra da; gehienetan, bizitzak merezi du.\nEta zer da, bada, bizi ondoren utziko duguna? Zein da gure ondarea, gure altxorra eta pozbidea?\nGure geneak, alde batetik, ondorengoak baditugu, eta gure bizitzeko moduaren eredua (deitu kultura nahi izanez gero) gure inguruan ditugunentzat opari. Nik uste dut bizitzaren ederrena dela heriotzako orduan esan ahal izatea: jaunak, andereak, luxu bat izan da zuen artean bizitzea!


Hasieratik hasten: Zer da Adimen Artifiziala? | Hatza.eus. Zientzia eta bere historia.\nHasiera Zientzia eta teknologia Adimen Artifiziala Hasieratik hasten: Zer da Adimen Artifiziala?\nHasieratik hasten: Zer da Adimen Artifiziala?\nZure ordenagailuak halakorik egiten hasten bada, itzali eta berriro piztu.\nAsko entzuten da adimen artifizialari buruz, baina ze demontre da adimen artifiziala? Hollywooden arabera modako apokalipsia, etorkizunera begira dauden hainbat psikologoentzat zure hurrengo bikotea, katastrofista pseudomodernoentzat gure ondorengoei ogia kenduko dien deabruaren ideia.\nBaina utzidazue sekretu bat kontatzen: Adimen artifiziala ez da berria.\n<<Oh! Ah! Ezin liteke! Ez dago adimen artifiziala baino berriagorik! Konputazio kuantikoaz aparte! Eta edonork daki hori timo hutsa dela.>>\nHasteko, konputazio kuantikoa ez da timo bat. Ziurrenik. Eta jarraitzeko, bai, irakurle agurgarria, adimen artifiziala kontzeptu zaharra da, 1956koa zehazki (Wikipediako informazioa zuzena baldin bada). Kontzeptu hau John McCarthy-k* sortu zuen eta makinak adimentsu egitearen zientziari deritzo.*Baina, tipo honek 90eko hamarkada aldera interneten pribatutasunagatik borrokan zegoen eta, beraz, gauzak urrunetik ikusten zituela bistakoa da.\nKontzeptuaren sorrera urtea eta gaur egungo makinak ikusita erraz okurrituko zaigu hurrengo galdera: garai hartan ze makina zen adimentsu? Edo ideia besterik ez zen? Erantzuna “adimentsu” zer kontsideratzen dugun araberakoa da. Bere burua kontrolatzeko ahalmena duen makina baldin bada oso berandu ailegatu zen adimen artifizialaren kontzeptua, Ka. 250. urtean halakorik egiteko gai ziren erlojuak baziren eta (ez banauzue sinisten bilatu Ctesbio-ren izena. Tipo galanta, hori). Logikako problema (batzuk) erantzuteko gai den makina baldin bada, orduan Turing-en* makina unibertsalaren sorrerara mugitu behar ginateke, kontzeptua sortu baino hogei urte aurrerago. Ordea, gure makinak esaldiak ulertu eta interpretatzeko gai izan behar bada, 1950eko hamarkadaren bukaerara jo beharko genuke. 1960kora makina iragarpenak egiteko gai izatea nahi ezkero (gai eta kondizio zehatz batzuetan, noski). Eta azkenik, jakintsuen espezialitatea kontsideratzen den jokoren batean gizakia gainditzeko gai den makina baldin bada adimentsua, orduan 1997ra joan beharko genuke, Deep Blue eta Kaspároven arteko xake partidara. *Informatika orokorreko badass-a. Agian bere bizitzari buruzko pelikula ikusi duzue. Bai, neska oso soberan zegoeneko film hura.\nGuzti hau, baina, oso urrun dirudi. Xakera nork jolasten du profesionalki? Zeinek egiten du lehen ordeneko logika egunero? Hobe esanda: nola ostia dauka honek nire bizitzan inolako zeresanik? Nirean konkretuki nahikotxo, honetara dedikatzen bai naiz, baina galdera uler dezaket. Nolatan aldatu du adimen artifizialak gure eguneroko bizitza? Edo zerbait aldatu du behintzat? Baietz suposa dezakegu, mugikor adimentsuekin eman duten murga kontuan izanda. Baina horiek ahalmen handiko mugikorrak (edo ahalmen gutxiko ordenagailuak) baino ez dira, ezta?\nHasteko xakelean duzun telefono hori gizaki koadrila bat ilargira bidali zuen ordenagailuak baino ahalmen gehiago izateaz aparte zure ohitura guztiak zeure amak baino hobeto ezagutzen dituela jakizu, adimen artifizialari esker, eta bigarren, utzidazu urbil dugun adimen artifizialaren etsenplu pare bat ematen.\nRoomba bere etxetxoa marrazten. Beste batzuk mandalak margotzen dituzte.\nLehenik eta behin, roomba. Roombak adimen artifizialeko algoritmoak erabiltzen ditu garbiketa optimizatu bat egiteko. Ziur hau egiteko erraza iruditzen zaizula. Edonork garbi dezake bizitzan lehenengoz ikusten duen etxe bat, arazo gutxirekin. Baina zer gertatuko litzateke itsu izango bazina? Eta inork ez badizu etxearen konfigurazioa azaldu? Eskuekin bilatuko zenituzke horma guztiak hasi aurretik? Edo lerro zuzen batean garbitzen hasiko zinateke, horma bat topatu arte? Kontuan izan nekatuta sentitzerakoan hasierako puntura bueltatu beharko zinatekeela, ahalik eta azkarren, gela erdian galdu gabe (Erreza iruditzen bazaizu itxizazu begiak, buelta pare bat eman eta ezagutzen duzun gela bat alde batetik bestera zeharkatu. Erraz asko ulertuko duzu zergatik suhiltzaileek kea dagoenean hormatik ez aldentzea gomendatzen duten). Ba hori dana roombak erabaki behar du, dituen sentsoreak erabilita eta lurretik 20 zentimetrora, gehienez. Ez dago zure etxera joaten den programatzailerik, ez zure etxeko mapa katastrotik hackeatzen duen tiporik. Ezta NSAk ez da zure etxeaz arduratzen, arraroa badirudi ere. Beraz, adimen artifiziala erabiltzen da, sentsorek jasotzen duten informazioa gorde eta antolatzen duena, bere software burmuinean mapa bat sortuz, algoritmo bitartez garbitzeko modurik honena kalkulatu ahal izateko.\nAdimen artifizialak, ordea, ez du beti gorputz fisikorik behar. Hau da, ez da beti robot baten barruan egon behar. Noizbait bankutik ailegatu zaizu edozein “transakzio hau ez da normala, mesedez, demostra ezazu zu zeu zarela” motatako mezurik? Egizu bidai sorpresa bat eta ia ziur bat ailegatiko zaizula. Edo interneten zer edo zer ordaindu, normalki egiten ez baduzu. Azkar asko agertuko da. Zergatik? Bai, zuzen zaude: Adimen artifizialen erruz (ez zen galdera zaila, artikulua orain arte irakurtzen egon bazara). Banku guztiek zure transakzio guztiak ikusten dituzten programak dituzte, zu ezagutzeko gai direnak, errutinak ikasten dituztenak. Programa horiek zein kutxazain gustuko duzun, non bizi zaren (edo behintzat non pasatzen duzun denbora gehiena), hilean zenbat gastatzen duzun dakite. Zenbateko kantitateak ateratzen dituzun. Interneten erosten duzun. Bidaiatzen duzun. Programa horiek zutaz motibatutako stalker bat baino gehiago dakite. Eta zertarako? Lapurreta, bikoizketa edo antzekoren aurrean erantzun azkarra izateko. Egunero bezala etxe alboko kutxazainetik dirua atera eta hamar minutu geroago Texasen txartel berdina erabili dela? MEEK! MEEK! Arazo bat! Azken berrogei urteak zure herrian pasa ondoren hiru egun jarrai Europako hiru hiriburu ezberdinetan txartel bera erabili dela? MEEK! MEEK! Arazo bat! Taiwaneko orri ilun batean mila euro balio eta deskripzio modura “Happy times” baino ez duen gauzaren bat erosi duzula? Ez dut hortaz ezer jakin nahi, eskerrik asko. Gauza da, zu ezagututa portaera “normaletik” ateratzen diren puntuak aurkitu ditzaketela, algoritmo bitartez, zuretzat (baina batez ere bankuentzat) arriskutsuak diren praktikak arin aurkitzeko. Eta hori, adimen artifizial barik eta pertsonak erabilita, ezinezkoa litzateke.\nCleverbot existentzia krisi erdian\nBaina kasu bi hauek ez dute Hollywoodeko pelikuletan agertzen diren adimen artifizialaren itxura askorik, Roombak StarWars-eko Heriotzaren Izarran agertzen diren robot txikiekin duen antza kontuan artzen ez badugu. Ez dira pertsona antzerakoak. Ez dute Termineitor-en antza, ez dira Her-eko Siri moduko hori. Egia, baina artikulu hau ez da oraindik amaitu. Badira pertsonak simulatzen dituzten adimen artifizialak ere, noski. Tinder, Instagram edo antzerakoak erabili badituzue ziur halakoren batekin topatu zaretela. Bot deritze eta, bakoitza bere neurrira, pertsona baten modura jokatzen dute, elkarrizketa jarraitzeko “gai” izanez. Gehienak nahiko txarrak dira, interneteko orri partikular batzuetara gonbidatzen zaituzte edo like-ak bilatzen dituzte modu ez oso finean. Ez dira diskurtsoaren koherentziaz arduratzen. Baina badira elkarrizketa moduko bat jarraitu dezaketenak, modu bideratu batean kasu gehienetan (CleverBot, Ikea-ko Anna edo Siri/Cortana/Google Now/Echo), eta Turing-en Testa* pasa dutenen zerrenda luzatzen doa ia urtero. Azkenengoa, 2014an, Ukrainako nerabe baten plantak egiten zituen. Eta lehengoa, 1966an (nahiz eta nori galdetzen diozun araberakoa den), psikoterapeuta bat simulatzen zuen. Adimen artifizialaren etsenplu zehatz hauek zailtasun berezi bat daukate: hizkuntza. Ez soilik gramatika dela eta (nahiz eta bot hauek diseinatzen dituen edonork gogoz eskertzen duen ingelesaren gramatika erreza) baizik eta metafora, ironia, broma eta esamoldeengatik. Ia gizaki bakoitzak hitz egiteko modu partikularra dauka eta, beraz, aurreko kasuak baino askoz problema aldagaiagoa suposatzen du, esaldiaren estruktura eta hitzak ulertzeaz gain (errore eta ortografia kreatiboak kontutan izanda) testuingurua ulertu behar duelako. Eta horretan ezta gizakiok ere ez dugu beti asmatzen.\n*Aurreko badass berak asmatu zuen proba, non programa eta pertsona pare bat partaide batzuekin hitz egiten duten, azken hauek programa zein den asmatu behar dutelarik.\nHala ere, artikulu hau horren urrun hasterako (1956an, gogoratzen baldin ez bazara) orain arte jarritako adibideak nahiko berriak izan dira. Beraz, gurekin denbora gehien daramaten adimen artifizialekin bukatu nahiko nuke: jokoetako etsaiak. Gogoratzen Pac-man-en mamuak? Xake tablero automatikoak? Bai! Horiek bai zirela etorkizunetik etorritako makinak! Jokoetan beti izan dira aurkariak, Watchdogs, GTA edota lehenengo FIFA baino askoz lehenago (honetaz gehiago irakurri nahi ezkero, hemen bertan Julianek idatzitako artikulua daukazue). Kasu konkretu batzuk aparte, etsaiek jokoaren mapan pertsonaia kokatzeko eta kokapen horren araberako erabaki bat hartzeko gaitasuna izan behar dute. Joko batzuetan aukerak ez dira oso anitzak (pertsonaiaren kontra ala ihes), edo aukera zehaztu batzuk dira (xakearen estrategia jakinak), baina jokoak garatzen joan diren arabera aukera posibleak aniztu eta konplikatu dira. Shooter-etan noiz aurrera egin, noiz tiro egin, noiz ezkutatu aukeratu behar dute. Hainbat rol jokoetan noiz ihes egiten saiatu, noiz babestu, noiz eraso edo noiz sendatu. Hau dena zenbakiak soilik erabilita.(Eta, askotan behintzat, aukera zuhaitzak deitzen diren gauza batzuk erabilita, baina beste egun batean egingo dizuet hortaz berba).\n90eko xake partidarik sentituena: Kaspárov vs. Deep Blue? Ez, ni vs. Marauder\nSuposatuko duzuenez, hauek baino askoz adibide gehiago ditugu gure eguneroko bizitzan (Google Maps-en ibilbide kalkulatzailea, edozein dendatako produktu gomendatze sistema, gmail-eko iragarkien aukeratzailea, etab.) baina errepaso azkar honekin adimen artifizialaren inguruko oinarrizko ideia bat eman izana espero dut. Izan ere gure bizitzan duen inplikazioa geroz eta handiagoa da eta, etorkizuna baino, gure gaurko eguna suposatzen du. Horregatik, hau identifikatzeko eta, modu batean edo bestean, ulertzeko gai izan beharko ginateke. Zertan sartzen ari garen jakiteko, beldurra garaitzeko edo, behintzat, zeri beldur izan behar diogun jakiteko. Orduan, teoriara bueltan, zer esan dezakegu, hau guztiaren ondoren, adimen artifizialari buruz? Makina batek aurretik ikusi ez duen konfigurazio partikular baten aurrean (zure etxe partikularraren mapan, zure ohiko ordainketen testuinguruan, zure elkarrizketa berezituan, zure partidan) problema orokor baten (zorua garbitu, transakzio ezohizkoak topatu, informazioa eman edo lortu, pertsonaia akabatu) soluzioa aurkitzeko duen gaitasuna dela. Eta geroz eta gehiago hobetzen doala, bizitza aldi berean erraztuz eta konplikatuz.\nGustuko? Hartu unetxo bat eta lagundu Leire Ozaeta eta Hatza.eus Patreon-en!\nAurreko artikuluaEulerrek dauka zuk bideojokoa ez gainditzearen errua\nHurrengo artikuluaTeknologia eta medikuntza, minbiziaren errotik\nOso gazte jaio nintzen. Ordutik hona gauza pare bat egin dut, batez ere robotekin jolastu eta ordenagailuak blokeatu zientziaren aitzakiaz. Bokazioz aurredoktore, Skynet sortzea dut amets.


Amor idiota - bizkaie.biz\nVentura Pons-ek produzidu, idatzi eta zuzendu dau Amor Idiota izeneko film hau; pelikula dramatiko eta komikoa da, maitemina eta obsesinoa nahastetan dauzana. Filmak Pere-ren istorioa kontetan deusku. Gauzak holan dirala, Argentinan bizi zan aspaldiko lagun on baten heriotzearen barri euki ostean, taberna batera joan eta bertan pena eta min guztiak itoten ahaleginduko da. Kalera mozkortuta urten eta ezustean neska zoragarri bat ezagutuko dau. Neska honegaz obsesionauta, zelatan eta kukuka ibiliko jako, haren bizitzearen barri zehatza eukiteko.\nBat-batean, segundo bakar batzuetan, pelikulea drama baltzetik komikotasun erotiko batera igaroko da. “Amor Idiota” film interesgarria da, laino trinko baten galduta dagoan personaia baten mundura eroaten gaituana. Pere galduta dago eta ikus-entzuleak be bai. Personaia honek zapuztu eta gure onetik atarako gaitu, ardura eta erantzukizun falteagaitik. Beharbada personaia honen erakargarritasuna ez dago istorioan bertan, ezpada Santi Millánek emon deutson ikutu malenkoniatsu, etsi eta bizian. Cayetana Guillén Cuervok be ondo jarduten dau andrazko gogor, zital eta erakargarriaren zereginean.\nBeharbada, off-eko ahotsaren erabilerea larregikoa da, baina onartu beharra dago gizakiaren ergelkeriaz eta kokolokeriaz nahiz bizitzearen absurdoaz berba egiteko baliabide egokia dala. Azken batean, ez da aparteko lana, baina bai bizitzearen ganeko filosofia merkea gustoko dogunontzako kontakizun desbardin eta atsegina.\n-Zuzendaria: Ventura Pons.\n-Herrialdeak: Katalunia eta Andorra.\n-Iraupena: 105 minutu.\n-Antzezleak: Santi Millán (Pere-Lluc), Cayetana Guillén Cuervo (Sandra), Mercè Pons (Jordina), Marc Cartes (Àlex), Jordi Dauder (Cárdenas), Gonzalo Cunill (Nicco), Andrea Fantoni (Vera), Pere Tomàs (Pulido), Héctor Mas, Xavi Fernández (tabernaria), María Lanau, Joan Anton Rechi.\n-Gidoia: Ventura Pons; Lluís-Anton Baulenas-en nobelan oinarrituta.\n-Argazkia: Mario Montero.\n-Muntaia: Pere Abadal.


Nola zintzilikatu koadro bat horman | Consumer\nNola zintzilikatu koadro bat horman\nKokalekua pentsatzean, koadroaren mota, tamaina eta pisua hartu behar dira kontuan, baita hura jartzeko teknikarik egokiena ere.\nKoadro bat horman zintzilikatu aurretik, estiloaren, formaren eta tamainaren ezaugarriak gelako dekorazioarekin bat datozen ebaluatu behar da, eta, ondoren, okupatuko duen leku zehatza zehaztu. Azkenik, euste-puntu bat edo bi eta hormarako teknikarik egokiena izango duen zehaztu behar da: "eskegi erraza" sistema edo zuloak takoak eta eskarpiak jartzeko. Zulorik ez duten errail modernoak ere erabil daitezke, adibidez, museoetan eta erakusketa-aretoetan erabiltzen direnak.\nKoadro bat zintzilikatzea, apaindurarako ekarpena\nKoadro bat horman zintzilikatzea lan erraza da. Hala ere, zenbait neurri hartu behar dira emaitza zuzena dela ziurtatzeko, bai jarri nahi den koadro motari dagokionez, bai hari eusteko erabiltzen den teknikari dagokionez.\nKontuan hartzeko lehen datua: ez da bakarrik pentsatu behar koadroa, bakarka, atsegina ote den ikuspuntu estetikotik. Paratzen den gelako gainerako dekorazioarekin ezarriko dituen harremanei ere kasu egin behar zaie. Hau da, koadroaren estiloa —obra bera eta markoa— eta neurriak bezalako kontuak hartu beharko dira.\nKoadro bat baino gehiago zintzilikatu nahi izanez gero, multzoaren forma angeluzuzena edo obalatua izaten saiatu behar da.\nBeste elementu bat tamaina eta forma da. Gela txiki batean, altuera handiagoko efektua sortzen laguntzen dute kokapen bertikaleko koadroek. Batzuk ere jar daitezke. Handiak eta formatu etzan edo horizontalekoak badira, berriz, komeni da asko ez egotea (kopurua egonlekuaren tamainaren eta obren neurrien araberakoa izango da). Koadro bat baino gehiago pareta berean jarri nahi badira, komeni da horiek biltzea, multzoak laukizuzen batetik edo obalo batetik hurbil dagoen irudi bat osa dezan.\nAzkenik, koadro bat zintzilikatzea komeni den altuera, efektu bereziren bat sortu nahi ez bada behintzat, begien altuera da: koadroaren erdiguneak altuera ertaineko pertsona baten begien lerroa baino zertxobait gorago egon behar du. Obra bat baino gehiago jarri behar badira, multzoaren erdiguneak egon beharko du lerro horren gainetik.\nKoadro bat zintzilikatzeko teknikak\nKoadroa edo koadro multzoa eta non jarri erabaki ondoren, hura zintzilikatzeko modurik egokiena bilatu behar da. Bi faktore erabakigarriak dira: obraren tamaina eta pisua eta pareta eraikita dagoen materiala.\nKoadroaren tamainaren arabera, puntu bakar batetik (txikienak) edo bitik (handienak) eutsi behar zaio. Koadro txiki batean, funtsezkoa da markoaren atzeko aldeko euskarria zentratuta egotea, bestela inklinatuta geratuko bailitzateke. Oso txikia eta arina bada, igurtzia paretarekin erabil daiteke nahi den posizioa emateko: markoa gainazalean bermatzean ez da mugituko.\nArrisku hori saihesteko beste aukera bat da puntu bakar bat erabili beharrean (adibidez, zirrindola edo zirrindola bat) koadroaren goiko muturretatik gertu dauden bi puntutako hari edo alanbre zati bat erabiltzea. Kakoa edo irtengunea paretan zintzilikatzen denean, soka edo alanbrearen bermapuntua nahi adina aldiz aldatzen ahalko da, bidezko jarrera hartu arte.\nZulatu pareta koadro bat zintzilikatzeko\nAhal dela, hobe da paretan zuloak egitea koadroak zintzilikatzeko. Hobe da beste metodo batzuk erabiltzea, hala nola “eskegi erraza” izeneko sistema: kako txiki bat, oro har plastikozkoa, hormari egokitzen zaion metalezko iltze batean amaitzen dena. Hala, azaleko kaltea oso txikia da.\nKoadro txikietarako “eskegi erraza” bezalako sistemak erabiltzea komeni da, baina handienen kasuan, ia beti zulatu behar da pareta.\nBaina “eskegi erraza” (edo antzeko metodo bat, iltzatu ordez hormari itsasten zaiona) koadro txiki edo ertainetarako eta egurrezko, igeltsuzko edo hormigoizko hormen gainean soilik erabil daiteke. Obra handiagoetarako, edo marmol, azulejo, harri edo adreiluzko gainazaletarako, zulagailura eta hormako zulora jo behar da.\nZulatu aurretik, kable- eta hoditeria-detektagailu bat erabiltzea gomendatzen da, zuloa elementu horietako bakar batera iritsiko ez dela ziur egoteko. Egiaztatu ondoren, zulaketa egiten da. Diametroa eta sakonera kakoaren edo malkar baten tamainaren araberakoak izango dira (iltze berezi bat, alcayata izenekoa, ukondoaren forma duena; mutur horietako batek haria du horman sartu eta objektuak zintzilikatzeko erabiltzen dena), koadroaren tamainaren eta pisuaren arabera.\nErrail-sistemak dituzten koadroak zintzilikatzea\nKoadroak zintzilikatzeko errail-sistema moderno eta oso praktikoak daude merkatuan, museo eta erakusketa-zentro askotan erabiltzen direnen antzekoak. Errailak, oro har, oso txikiak eta diskretuak dira. Paretaren goiko aldean horizontalean jartzen dira, eta haietatik oso hari meheak zintzilikatzen dira, ertzetan kakoak dituztela, eta koadroei eusten diete.\nSistema horrek abantaila ugari eta oso garrantzitsuak ditu koadroak esekitzeko ohiko metodoekin alderatuta. Beharbada, garrantzitsuena da obrak nahi adina aldiz alda daitezkeela horman zulorik egin gabe; izan ere, errailen mekanismoak aukera ematen du harien posizioa nahi den aldiro erregulatzeko eta luzatzeko edo laburtzeko, markoak beti altuerarik egokienean jar daitezen.\nErrail horiek berak ere lanpara berezien euskarri gisa funtzionatzen dute, zuzenean koadroen gainean fokatzen badute. Hala, bermatzen da obra bakoitzak argiztapen egokiena izango duela, eta, horri esker, haren ezaugarri guztiak nabarmendu ahal izango dira.\neseki koadro pared-eu


Zer egingo luke Googlek Euskaltzaindia balitz? | Faroa\n← Internet elkarrizketa da\nFlickr eta jendetzaren jakituria →\nEdo zer egingo luke Googlek Orotariko Euskal Hiztegiarekin? Aztertzen badugu zer egin zuen Google Maps aplikazioarekin, garbi dago zer egingo lukeen: sarean ipini OEHren bertsio digitala (nahikoa litzateke word dokumentu bat), eta aukera eman euskaltzaleei aplikazioak sortzeko, hiztegian oinarrituta.\nGoogle Mapsen kasua\nGooglek atera zuenean Google Maps, ez zuen berau gorde erresumaren pitxirik preziatuena balitz bezala, kontuan hartuta zein ona zen. Kontrara, aukera eman zien nahi zuten internautei mashup deitzen direnak egiteko, hau da, zerbitzu osagarriak sortzea Google Mapsen oinarri hartuta: batzuek sortu zuten Panoramio, zerbitzu bat uztartzen dituena Googlen mapak eta argazkiak. Adrian Holovaty kazetari-teknologoak sortu zuen ChicagoCrime.org, zerbitzu bat uztartzen zituena Chicagoko poliziaren informazioa hilketen inguruan Googlen mapekin, halako eran non Chicagoko bizilagunek kontsulta zezaketen uneoro, auzoz auzo, non gertatu ziren hilketak. Eta euskaldun batzuek, CodeSyntaxekoak, sortu zuten Tagzania, aplikazio bat mapak gorde eta sailkatzeko, del.icio.us aplikazioak artikuluekin egiten duen era berean.\nGoogleko jendea oso bizkorra da, baina Google Maps ireki aurretik, inori ez zitzaion bururatu ere egin horiek eta beste ehunka aplikazio sor zitezkeenik. Konfiantza izan zuten jendetzaren jakiturian, eta asmatu egin zuten, gaur egun aplikazio horiei esker, Google Maps askoz ere baliotsuagoa baita merkatuan, eta askoz ere erabilgarriagoa.\nZer egin OEHrekin?\nEra berean, ez dago asmatzerik jendeak zer egingo lukeen Orotariko Euskal Hiztegiarekin. Batek, beharbada, hori erabiliko luke hiztegitxo bat sortzeko iPhone eta Kindle liburu irakurle digitalentzat, halako eran non irakurtzen ari zarela ez baduzu ulertzen hitz bat, berau aukeratu eta tak, hitzaren esanahia agertuko litzaizukeen. Horrela, harritu egingo ginateke zenbat aplikazio sortuko liratekeen. Noski, batzuek arrakasta izango lukete, handia, eta beste batzuek ez hainbeste. Merkatuak berak erabakiko luke hori, euskaldunon merkatuak.\nZoritxarrez, Euskaltzaindiak ez du Orotarikoa jarri Interneten. Zergatik?\nEz du konfiantzarik. Euskaltzaindiari ez da fidatzen euskaltzaleok zer egingo dugun hiztegi handi horrekin. Pentsatzen du edukia manipulatzen hasiko garela, eta adjektibo jartzen duen tokian aditza jarriko dugula (Googleri bururatu ere ez zitzaion egin erabiltzaileak hasiko zirela aldatzen mapen edukia, Donostia dagoen lekuan Paris jarrita, edo Washington-en ordez Mosku ipinita).\nEz du ikasten. Euskalbar irten zenean, denak zur eta lur geratu ginen. Hori da guretzat aurrekaririk egokiena. Adibide horrekin, Euskaltzaindiak ikas zezakeen nondik nora doazen kontuak Interneten.\nEz du nahi. Bere garaian, Euskaltzaindiak negoziatu zuen argitaletxe batekin, Gutenberg galaxiakoa, eta badirudi hori nahikoa dela.\nEgun hauetan, galdetegi luze-luzea (esan nahi dut: lu-ze-lu-ze-a) jaso dut Euskaltzaindiak bidalita, eta ez naiz sentitu indarrez berau erantzuteko. Barka diezadala. Horren ordez, liburu bat gomendatuko diot: What Would Google Do?, Jeff Jarvis kazetariarena.\nKategoria: Sailkatugabeak Etiketak euskaltzaindia, euskara, google, oeh. Gorde lotura.\n3 Responses to Zer egingo luke Googlek Euskaltzaindia balitz?\n2009(e)ko ekainaren 8a 12:22\nMugimendu bitxiak daude Orotarikoarekin azken aldian. Elkar-en deskatalogaturik ageri da, baina Mensajero argitaletxeak 16 aleak 160 euroan saltzen ditu -lehen 500 euro inguru zen-. Bertsio berria edo digitala argitaratzeko pausuak ematen al dabiltza? Pozgarria litzateke. Hori bai: erabili, denok, baina hiztegia egin lexikografo eta filologoek.\n2009(e)ko ekainaren 8a 12:31\nAspaldi esan zidatenez, arazoak omen zeuden OEH argitaratu zuten etxeekin, paperezko edizioari etekina atera nahi ziotelako.\nNolanahi ere, ez dakit gaur egun zertan den sareratzearen kontua, baina Euskaltzaindian OEHren testua gaurkotzen ari dira.\n2009(e)ko ekainaren 13a 12:15\nZaldieroa umoregileak tira bat egin du gaur Berria egunkarian, eta bertan jasotzen du artikulu honek esandakoa. Sustatukoak aipatzen ditu, ekainaren 8an bertan Sustatuk erreproduzitu zuelako artikulu hau Sustatun bertan, eta, dirudienez, Zaldieroak hantxe irakurri zuen.\nGrazia egin dit zelako izena eman dion Orotariko Euskal Hiztegiari, “Artxibo sekretua” esaten baitio. Komikiak dioenez, Sustatukoek eskatu omen dute “Artxibo sekretua” Interneten libre jartzeko, baina Mitxelena XVI.a taliban jatorrak dio ezetz, “jendea ez baitago prestatua”.


XVI. mendeko errota batean ogia egitea - Viajes por Euskadi\nHasiera> XVI. mendeko errota batean ogia egitea\nIgaralde baserriko Ogiaren Museoaren atean bertan egingo digu ongietorria Tibur Agirrek, 2016. urtean "Euskadiko Ogiaren Laguna" saria jaso zuen gizonak. Pozik irekiko dizkigu bere etxeko ateak, non 5 belaunalditik gorako familia tradizioari jarraiki, ogia eskuz egiten jarraitzen duen.\nLanari ekin, eta Tiburren jarraibideen arabera, orean sartuko ditugu eskuak. Hala, baserriko opil gozo-gozo bat egingo dugu, nahi izanez gero txistorrarekin bete daitekeena. Ogia egur-labean sartuko dugu, eta bisitak iraun bitartean erretzen utziko dugu.\nOgiaren Museora ere egingo dugu bisita. Han, baserrien eta herri kulturaren testuinguruan kokatzeko baliagarriak izango zaizkigun lehenengo azalpenak jasoko ditugu. Igaralde Bekoa baserrira joango gara, 500 urtetik gorako historia duen errota baten funtzionamenduaren berri jasotzera.\nBisitaren amaieran, garai bateko labera itzuliko gara, egindako baserriko ogi ezin gozoagoa jatera.\nPrezioaren Barne: Ongietorria. Inguruneari eta baserriko bizimoduari buruzko azalpenak.\nEgilearen erakustaldia. Ogia egiteko tailerra.\nBisita gidatua Ogiaren Museora.\nBisita garai bateko ogi labera eta XVI. mendeko errotara.\nTailerrean egindako ogiaren dastatzea.\nPartaide minimo eta maximoak: Min 10 perstsona\nIraupena: 1 ordu 15 minutu\nNoiz egin daiteke?: Urrirako Martxoko\nIrteera lekua eta ordua: Ogiko Museoa. Caserio Igaralde\nHizkuntzak: Gaztelaina, Euskara, Ingelesa eta Frantsesa\nOhar garrantzitsuak: Denentzat egokia da.\nBisita bereziak familientzat.\nAldez aurretik hala eskatuta, ingelesez eta frantsesez ere egin ahal izango dira bisitak, 40 € gehiagoko prezioan


Merkataritza Askerako Itunei aurre eginez... mobilizazioak - Mugarik Gabe\nMerkataritza Askerako Itunei aurre eginez… mobilizazioak\nHasiera>Bizitza jasangarriak, Euskal Herria, Hitzaldiak>Merkataritza Askerako Itunei aurre eginez… mobilizazioak\nSTOP MERKATARITZA ASKERAKO ITUNEI!\nNon kokatzen dira gaur egun Euskal Herriko alderdi politikoak?\nDatozen egunotan Merkataritza Askerako Itunei aurre egiteko mobilizazioak aurrera gipuzkoako pertsona eta kolektibo ezberdinetatik itunei aurre egiteko mobilizazioak antolatu ditugu!\nUrtarrilak 17, asteartea, Donostian. Euskal Herriko alderdi politiko guztiek parte hartuko duten mahai ingurua. Zer iritzi du bakoitzak merkataritzako itunen aurrean? nola ikusten dituzte TTIP eta CETA itunen balizko eraginak Euskal Herrian?\nUnai Brea, Argiako Kazetaria, moderatzaile lanetan egongo da eta, José Ramón Becerra (Equo), Oscar Matute (EH Bildu), Xabier Pombo (IU), Nicolás de Miguel (Ciudadanos), Iñaki Agirre (EAJ), José Luís Arrue (PP), Guillermo Echenique (PSOE) eta Patricia Gete (Podemos) hizlariak izango dira.\nUrtarrilak 17, arratsaldeko 19etatik aurrera Koldo Mitxelena Kulturgunean.\nBestalde, , Araba, Bizkaia, Nafarroa eta Gipuzkoan TTIP, CETA eta TISAaren aurkako kanpaina osatzen duten pertsona eta kolektiboek, urtarrilak 21ean mobilizazio eguna antolatu dute.\nGipuzkoan Hendaia eta Irun elkartzen dituen Santiago zubian giza katea osatzeko deialdia zabaldu dute.\nGipuzkoako Foru Aldundiaren laguntza izan du Mugarik Gabek Gipuzkoako beste kolektiboko kideekin batera mahai ingurua eta TTIP eta merkataritza askerako itun ezberdinen inguruko informazioa, ikuspegi eta sektore ezberdinetatik jendartean zabaltzeko.\nTTIP, CETA eta Merkataritza Askerako Itunekin amaitu ahal izateko ariketak ez itzazu galdu.


Txingudi Korrika – Irunero\nEtiketa: Txingudi Korrika\n2020ko etenaldiaren ostean, Bidasoa Altetiko Taldeak aurten Txingudi Korrikaren 22. edizioa aurrera eramatea lortu du. Lasterketa irailaren 18an egingo da eta, ohiko moduan, lasterketak Txingudi eskualdea osatzen duten hiru hiriak lotuko ditu. Probak guztira 10 kilometroko luzera izango du eta...\nInmobiliaria Urme Txingudi Korrika: 20 urte muga lasterka zeharkatzen\nUrriaren 6ean, larunbatean, ospatuko da Inmobiliaria Urme Txingudi Korrika. Lasterketaren 20 edizioa izango da aurtengoa eta, aurreko edizio guztietan bezalaxe, Txingudi Badia osatzen duten hiru hirietatik igaroko da. Aurtengo edizioaren nobedade nagusia Txing...\n2013(e)ko urriak 1 No Responses\nUrriaren 5ean izango da Txingudiko Badia zeharkatzen duen lasterketa herrikoia. Arratsaldeko 16:30ean hasiko da eta lehendabiziko korrikalariak ordu erdi batean iri-tsiko dira helmugara. Aurtengo helburu nagusia 2000. urteko 722 korrikalarien muga gainditzea d...


Joan den abenduan Senatuan bozkatu zuten testua berreskuratzea lortu dute diputatuek, eta, beraz, berehala promulgatuko da. Hizkuntza gutxituen irakaskuntzari koadro sendoago bat emanen dio\nDiputatuak txaloka, atzo arratsaldean, Frantziako Asanbleak hizkuntza gutxituen aldeko legea onartu ondotik. BERRIA Tamaina handiagoan ikusi\n«Garaipen kolektiboa» azpimarratu du Molacek: «Talde parlamentario guzietatik iritsi dira sostenguak. Eragileak ere anitz mobilizatu dira; haien garaipena ere bada». Vincent Bru Ipar Euskal Herriko Modemeko diputatuak ere «eskualdeko hizkuntzen garaipena» goraipatu du.\nBesteak beste, irakaskuntza arloko hiru neurri ekarriko ditu legeak: murgiltze eredua Frantziako Hezkuntza Kodean sartuko da, eta hizkuntza gutxituen irakaskuntzaren eskaintza orokortzea ekarriko du. Hizkuntza gutxituetan irakasten duten eskola pribatuen diruztatzea ere indartuko du: eskola elebakarrak dituzten herrietan, bertako haurrak inguruko herri bateko ikastetxe batera joan behar badira, ikastetxe horiek diruztatu beharko dituzte herriko etxeek. Horrez gain, beste arlo batzuetako neurriak ere jaso ditu, seinaletika publiko elebidunaren arautzea eta estatu zibileko dokumentuetan ñ-a bezalako zeinu diakritikoak idazteko aukera.\n2020ko otsailean iritsi zen Frantziako Asanbleara Paul Molacen lege proposamena. Lehen irakurketan edukiz hustu zuten diputatuek, baina emendakinen bidez hasierako oinarriak eman zizkioten Senatuan, joan den abenduan. Testua bere horretan aldaketarik gabe bozkatzea zen atzoko erronka, berriz Senatura itzultzea saihestu eta berehala promulgatua izan zedin. Eta hala egin zuten diputatuek.\nGoizean goizetik behin eta berriz errepikatu zuen Molacek legea bere horretan bozkatzearen garrantzia, eta diputatuek jaramon egin zioten. Artikuluei egindako zuzenketak banan-banan baztertu zituzten, eta horietako batzuk diputatuek berek erretiratu zituzten, legearen promulgazioa ez oztopatzeko. Molacek aurkeztutako emendakin baten bidez, Asanbleako lege batzordean ezabatutako artikulu bat berreskuratzea ere lortu zuten, Senatuan bozkatutako oinarrizko testura itzultzea lortuta.\nSenatuan bezala, Frantziako Gobernuaren borondatearen kontra gehiengoa osatzea lortu zuten atzo ere. Martxan talde parlamentarioaren jarrera izan zen deigarriena. Taldeak legearen kontra bozkatuko zuela iragarri zuen Stephanie Atger diputatuak, baina kideen gehiengo handi batek lege proposamena babestu zuen: aldeko boza eman zuten taldeko ehun diputatuk, kontrakoa 57k, eta hamabi abstenitu egin ziren. Lege proposamenaren aldeko boza eman zuten, halaber, Errepublikanoek, Sozialistek, Ekin Elkarrekin taldekoek, Komunistek, UDI alderdikoek eta Modemeko gehienek. Kontra agertu ziren, haatik, Frantzia Intsumisoko gehienak.\nArgumentuak eta klitxeak\nJean Michel Blanquer Frantziako Hezkuntza ministroak legearen kontrako posizioa defendatu zuen gobernuaren izenean. Frantziako Hezkuntzak hizkuntza gutxituen irakaskuntza bermatzen duela baieztatu zuen, besteak beste, Bretainiako datuak emanda: «Batzuek egin nahi duten karikatura baino askoz ere hobea da. Ezin da erran sakrifikatzen dugunik».\nOren parekotasunean oinarritzen den irakaskuntza elebiduna sostengatzen duela adierazi zuen. «Hori gainditzeak Konstituzioaren 2. artikulua zalantzan jarriko luke». Frantziarren hizkuntza komuna beste hizkuntza batek ordezkatzea gaitzetsi zuen, eta murgiltze eredua orokortzearen kontra mintzatu zen, gaur egun eskola publikoetan abiatutako esperimentazioek esperimentazioaren esparrua gainditu dutela ohartarazita. «Ez dut jadanik dagoena kentzeko asmorik, baina murgiltze ereduan oinarritutako irakaskuntza salbuespena baizik ezin da izan». Frantsesaren monopolioa kritikatu, eta «beste monopolio bat» proposatzea baztertu zuen. «Erraten didate murgiltze ereduan ikasten dutenek frantsesa bikainki menperatzen dutela, baina hori da haien familiek frantsesa bikainki menperatzen dutelako». Beranduago, Guyanako umeak eta Euskal Herriko «haur edukatuak» kontrajarri zituen, protesta artean, frantziar kolonialismoaren klixeak bere eginez.\nFrantziako Asanblean edo Senatuan hizkuntza gutxituei babesa ematea eztabaidatu izan den bakoitzean bezala, izan zen halako karikatura gehiago egin zuenik ere. Bastien Lachaud Frantzia Intsumisoko diputatuaren ahotan entzun ziren horietako anitz: «Eskualdeko hizkuntzen» irakaskuntza «inposatzea» gaitzetsi zuen, eta onartezintzat jo zuen hizkuntza gutxituen irakaskuntzaren «aitzakiapean» ikastetxe pribatuak diru publikoarekin ordaintzea. Orain dela gutxi Frantziako Asanbleak bozkatu duen Separatismoen kontrako Legeari erreferentzia egin zion, eta arau berriak ekarriko dituen «segregazio soziala», «separatismo eskolarra» eta «eskola publikoaren eraistea» deitoratu zituen, besteak beste.\n«Aberastasun eta altxor»\nLegearen defentsa sutsua egin zuen Paul Molac diputatuak egun guzian zehar. «Eskualdeko hizkuntzak aberastasun eta altxor bat dira, ez soilik eskualdekoak, baita Frantziakoak eta nazioartekoak ere», adierazi zuen lehen hitzartzetik, txalo artean. «Gaur egun, horiek ikasten dituen ikasle kopurua apalegia da. Azeleragailua zapaldu behar dugu», erran zuen, galtzeko arriskuan direla deitoratuta. Hizkuntza gutxituak ikastearen onurak nabarmendu zituen, eta eragileek egiten duten «lan izugarria» eskertu zuen.\nMolacek egindako lana ere agerian gelditu zen atzo: ohiko blokeoak gainditu, eta diputatuen artean gehiengo bat osatzera iritsi baitzen. Hala, hizkuntza gutxituen garaipen txiki bat izan zen atzokoa, baina horrelako askoz gehiago beharko dira zinezko lege babesera heltzeko.


Buruaren barruan azaltzen den tximeletak birsorkuntza, aldaketa eta bilakaera balioak adierazi nahi ditu. Burutik kanpo tximeleta batzuk hegan azaltzen dira. Irudia une honetako momentua igartzen ari da, bere garuna kanpoan dagoenarekin harremanean dagoen bitartean eta honekin bat eginez, barne-aldaketa garrantzitsu bat jasanez. Eraldaketa bi mailatan gertatzen da aldi berean; bai barnean eta baita kanpoan ere.\nTximeletaren isatsak gorputzarekiko lotura adierazi nahi du; gorputza-garuna = BAT.\n“Nire ustez bizitza harremana da. Gertatzen den guztia, besteekin harremanean gauden bitartean gertatzen da. Gure erlazionatzeko eta komunikatzeko modua behatzeak eta gertaera hauetaz jabetzeak, emozioak, gorputza eta pentsamenduak gertatzen diren une jakin bakoitzean behatzen ditugun heinean, aldaketara eta harreman osasuntsuak eraikitzera bideratu gaitzake.”\nPsiokoterapeuten erregistro nazionalaren barne.\n2013tik Coach tituluduna. International Coach Federation (ICF)\nTaldeen bideratzerako Teknika Aktiboen inguruan formakuntza eta entrenamendua. The International Institute Of Human Relations eta EVNTF.\nBakarkako eta taldeen bideratzerako Mindfulness-ean formakuntza eta entrenamendua Vitaliza Sarean (Iruñeko trauma eta neuropatien ikerkuntzarako Institutua).\nInstitut Presencing-ko Arawana Hayashi-ren eta Laura Pastorini-ren ikuspegi sistemikoko formakuntza jaso dut. Mindfulness eta Giza Presentziaren Antzokia (SPT).\nOtto Scharmer-ek sortutako U-Teoriaren eta Jhon Krofft-en Dragon Dreaming metodologien inguruan formakuntza eta entrenamendua.\nGizarte Hezkuntzan diplomatua UPV/EHU.\nMindfulness-a 2013an ezagutu nuenetik, praktika hau pixkanaka nire eguneroko bizitzan barne hartzen hasi nintzen, maila ezberdinetan gertatzen diren aldaketak esperimentatzen nindoan bitartean, maila fisikoan, emozionalean eta pentsamendu mailan. Baina, agian, guzti honetatik garrantzitsuena ni neure buruarekin hobe sentitzen hasi nintzela izan zen, zoriontsuago eta bizi-nahi handiagoa sentitzea lortu nuelako. Hala ere, badirudi barnera begirako bidaia hau amaigabea dela… horregatik, egunero meditatzen jarraitzen dut lehenengo aldia izango balitz bezala.\nNire lanbide-jardueran, langile autonomo gisa, mindfulness-ean oinarritutako eta taldekako edo bakarkako esku-hartze sistemikoak bideratzen ditut, bai alor pribatuan eta baita publikoan ere. Alor publikoari dagokionez, ikuspegi sistemikoko familia-hezitzaile gisa hainbat familien prozesuak bideratu ditut, eta komunikazio eta gizarte-gaitasuna garatzeko ikastaroak ere eman ditut Kataluniako erakunde publiko batean. Alor pribatuari dagokionez, ikuspegi sistemikoko Coach exekutibo gisa lan egin dut enpresetako langileen prozesuei begira akonpainamendu terapeutikoa eskainiz, eta giza baliabideen alorreko negozio unitate baten kudeaketa zuzendu dut.”


Langile garraioa Archivos -\nBurunBono / UnionBono Bidaiariak. Adi antolakuntza berriari!\nBurunBono / UnionBono-rekin bidaiatzen dutenek ezin dituzte tiketak Interneten bidez erosi (oraingoz). Beraz, txartelak eskuratu behar izango dituzte salmenta makinen bidez edo Gasteiz edo Bilboko leihatiletan. Beraz, gomendio hauek ditugu gure leihatilak itxita daudenean bidaiatzen duten bidaiarientzat.\nPublicado por David Ortiz Hurtado el 27 November, 2019\nIrekitze data: Azaroak 29 Geltoki berriaren ordutegia: 5:45-23:00 “Gure leihatilak itxita dauden bitartean, txartelak aurretik prest izan tornuetatik pasa ahal izateko” Aldez aurretik informatu dugun bezala, […]